НАРОДНО СЪБРАНИЕ
Вх. №: 51-502-01-38
Дата: 25.07.2025 г./ 13:20 ч.

МИНИСТЕРСКИ СЪВЕТ

ДО
Г-ЖА НАТАЛИЯ КИСЕЛОВА
ПРЕДСЕДАТЕЛ НА
НАРОДНОТО СЪБРАНИЕ

ОТНОСНО: Решение № 488 на Министерския съвет от 2025 г.

УВАЖАЕМА ГОСПОЖО ПРЕДСЕДАТЕЛ,

На основание чл. 87, ал. 1 от Конституцията на Република България изпращам Ви одобрения с Решение  488 на Министерския съвет от 2025 г. проект на Закон за водоснабдяването и канализацията.
Приложения:
1.	Мотиви към проекта на Закон за водоснабдяването и канализацията.
2.	Цялостна предварителна оценка на въздействието.
3.	Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4.	Справки за съответствие с правото на Европейския съюз - 2 броя.
5.	Справка за постъпилите предложения от обществените консултации.
6.	Справка за отразяване на становищата, получени след съгласуване на законопроекта.

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    488

от   23 юли   2025 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за водоснабдяването и канализацията.
2. Предлага на Народното събрание да разгледа и приеме законопроекта по т. 1.
3. Министърът на регионалното развитие и благоустройството да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ Росен Желязков

ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Габриела Козарева

НАЧАЛНИК НА ОТДЕЛ
“ДЕЛОВОДСТВО, АРХИВ И
ТЕХНИЧЕСКО ОСИГУРЯВАНЕ”:
/Жана Кадънкова/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

ЗА водоснабдяването и канализацията

Глава първа
ОБЩИ ПОЛОЖЕНИЯ

Чл. 1. Този закон урежда собствеността, управлението, изграждането, стопанисването, поддържането и експлоатацията на водоснабдителните и канализационните системи (ВиК системи), изискванията към водоснабдителните и канализационните услуги (ВиК услуги), тяхното предоставяне, регулиране и контрол.
Чл. 2. Законът има за цел да създаде условия за устойчиво развитие на отрасъл водоснабдяване и канализация (отрасъл ВиК) за:
1.	опазване здравето на населението;
2.	съхраняване и опазване на водата като природен ресурс;
3.	постигане на съответствие с нормативните изисквания на европейското законодателство в областта на питейните води, отвеждането и пречистването на отпадъчните води;
4.	развитието и поддържането на ВиК системите.
Чл. 3. (1) ВиК услугите се предоставят при спазването на принципите за достъпност, надеждност, сигурност, повишаване на тяхното качество и ефективност, баланс между икономическите интереси на ВиК операторите и потребителите, съчетани с принципа на опазване на природните ресурси.
(2) При водоснабдителните услуги приоритет имат осигуряването и доставянето на вода за питейно-битови цели.
Чл. 4. За целите на управлението, изграждането, стопанисването, поддържането и експлоатацията на ВиК системите и за предоставянето на ВиК услугите територията на страната се разделя на обособени територии, които съвпадат с административните области, съобразно административно-териториалното устройство на страната.
Чл. 5. (1) Дейностите по стопанисване, поддържане и експлоатация на ВиК системите - публична общинска и/или публична държавна собственост, и предоставянето на ВиК услугите се извършват от ВиК оператори.
(2) В границите на една обособена територия по чл. 4 само един ВиК оператор може да осъществява дейностите по ал. 1.
(3) ВиК операторите по ал. 1 предоставят ВиК услугите срещу заплащане след възлагането им по реда на този закон.
(4) ВиК услугите по ал. 1 се предоставят, регулират и заплащат по реда на този закон.
Чл. 6. Стопанисването, поддържането и експлоатацията на ВиК системите и предоставянето на ВиК услугите са дейности от стратегическо значение и от обществен интерес.

Глава втора
ОРГАНИ И УПРАВЛЕНИЕ

Раздел І
Политика за развитие и управление на водоснабдяването и канализацията

Чл. 7. Министерският съвет определя държавната политика за отрасъл ВиК като част от водностопанската политика на страната и стратегията по чл. 151, ал. 1 от Закона за водите.
Чл. 8. Политиката в отрасъл ВиК се осъществява от:
1. министъра на регионалното развитие и благоустройството на национално ниво;
2. областните управители на ниво административна област;
3. общинските съвети и кметовете на общини на ниво общини.
Чл. 9. (1) Министърът на регионалното развитие и благоустройството осъществява държавната политика в отрасъл ВиК на национално ниво, като:
1. координира управлението и изграждането на ВиК системите на национално ниво;
2. издава самостоятелно или съвместно с други министри предвидените в закона подзаконови нормативни актове съобразно своята компетентност, както и предлага проекти на нормативни актове за приемане от Министерския съвет;
3. разработва основните цели, приоритетите, етапите, необходимите средства и източниците на финансиране за изграждане и развитие на ВиК системите и за повишаване на качеството на ВиК услугите и осъществява координация и контрол по изпълнението им; разработената обособена част се предоставя на министъра на околната среда и водите за включване в стратегията по чл. 151, ал. 1 от Закона за водите;
4. изпълнява и други изисквания, предвидени от закона.
(2) Министърът на регионалното развитие и благоустройството при осъществяване координирането на управлението на ВиК системите на национално ниво:
1. възлага изготвянето и актуализацията на регионалните генерални планове за водоснабдяване и канализация;
2. приема регионалните генерални планове за водоснабдяване и канализация по т. 1;
3. координира дейността на асоциациите по водоснабдяване и канализация. 
(3) Министърът на регионалното развитие и благоустройството в качеството си на орган, упражняващ правата на държавата в търговските дружества - ВиК оператори, в които държавата е едноличен собственик на капитала, и в търговските дружества - ВиК оператори с държавно участие в капитала, и в качеството си на принципал на публичното предприятие по чл. 49:
1. одобрява програми за преструктуриране на ВиК операторите, в които държавата е едноличен собственик на капитала;
2. предлага за одобряване от съответните общи събрания на съдружниците/акционерите програми за преструктуриране на ВиК операторите с държавно участие в капитала;
3. одобрява програми за преструктуриране на ВиК операторите, в които едноличен собственик на капитала е публичното предприятие по чл. 49;
4. сключва договорите за възлагане на управление и контрол на ВиК операторите, в които държавата е едноличен собственик на капитала, а когато държавата е собственик на над 50 на сто от капитала - сключва договорите след оправомощаване от общото събрание на съответния ВиК оператор;
5. съвместно с публичното предприятие по чл. 49 провежда конкурсните процедури за избор на органи за управление и контрол на ВиК оператори, в които то е едноличен собственик на капитала, като при сключването на договорите определя основните показатели за дейността на дружествата, правата и задълженията на тези органи и контролира ежегодно изпълнението им за изминалия отчетен период;
6. определя политиката за участие на държавата във ВиК операторите, формирането на финансовите и нефинансовите цели за отрасъла и за всеки ВиК оператор, одобряването и отчитането на бизнес програмите и ежегодната оценка на степента на тяхното изпълнение;
7. осъществява съвместно със и чрез публичното предприятие по чл. 49 текущо наблюдение и анализ на производствено-техническото и финансово-икономическото състояние на ВиК операторите и взема решения за подобряване на тяхното функциониране;
8. извършва предварителен и последващ документален контрол и контрол на място на дейността на ВиК операторите съвместно с публичното предприятие по чл. 49.
(4) Министърът на регионалното развитие и благоустройството възлага на ВиК операторите допълнителни задължения за обслужване на интересите на обществото, когато са свързани с:
1. опазването на човешкото здраве - съгласувано с министъра на здравеопазването;
2. непрекъснатостта на доставянето на вода с питейни качества и отвеждането на отпадъчната вода и нейното пречистване;
3. опазването на околната среда - съгласувано с министъра на околната среда и водите; 
4. мерки за защита на населението срещу бедствия и аварии - съгласувано с министъра на вътрешните работи;
5. мерки, свързани с националната сигурност и отбраната на страната - съгласувано с министъра на отбраната;
6. опазването на културното наследство – съгласувано с министъра на културата. 
(5) Допълнителните задължения по ал. 4 се възлагат със заповед, която съдържа:
1. наименованието на ВиК оператора, на който се възлагат;
2. причините, които ги налагат;
3. съдържанието на задълженията;
4. срока и условията, при които трябва да бъдат изпълнени;
5. други условия.
(6) Министърът на регионалното развитие и благоустройството получава данни от системите на други държавни органи, органи на местно самоуправление, кметове и други институции, както и копия на документи, които засягат собствеността и управлението на ВиК системите и регулирането на ВиК услугите, и предоставя свързаните с докладването пред ЕК по Директива 91/271/ЕИО за пречистването на градските отпадъчни води и Директива (ЕС) 2024/3019 от 27.11.2024 г. (преработена) данни, с които разполага.
Чл. 10. Областният управител:
1. представлява собственика на публичната държавна собственост върху ВиК инфраструктурата в административната област;
2. предлага на съответния компетентен орган приоритетни ВиК обекти - публична държавна собственост, за финансиране.
Чл. 11. Общинският съвет:
1. определя кмета на общината за представител на общината в съответната асоциация по водоснабдяване и канализация и съгласува мандата му по чл. 16, ал. 9;
2. взема решения за финансиране от общинския бюджет на ВиК обекти - публична общинска собственост;
3. предлага на съответния компетентен орган приоритетни ВиК обекти - публична общинска собственост, за финансиране.
Чл. 12. (1) Създава се Обществен съвет по водоснабдяване и канализация като консултативно звено за подпомагане решаването на проблеми от компетентността на министъра на регионалното развитие и благоустройството по този закон.
(2) В състава на обществения съвет по ал. 1 се включват представители на Министерството на регионалното развитие и благоустройството, Министерството на здравеопазването, Министерството на околната среда и водите, Министерството на земеделието и храните, Националното сдружение на общините в Република България, Комисията за защита на потребителите, Омбудсмана на Република България, публичното предприятие по чл. 49, ВиК операторите, потребителски сдружения, научни и синдикални организации, браншови организации и други юридически лица с нестопанска цел. Към съвета могат да бъдат привличани и допълнителни експерти с конкретни компетенции.
(3) Със заповед на министъра на регионалното развитие и благоустройството се определят условията и редът за осъществяване на дейността на  Обществения съвет.

Раздел ІІ
Асоциации по водоснабдяване и канализация

Чл. 13. (1) Асоциацията по водоснабдяване и канализация (асоциация по ВиК) е юридическо лице със седалище и адрес в областната администрация.
(2) Асоциацията по ВиК не е търговско дружество, не формира и не разпределя печалба.
(3) Асоциацията по ВиК управлява ВиК системите - публична собственост на държавата и общините, намиращи се на територията на съответната административна област.
Чл. 14. (1) Органи на управление на асоциацията по ВиК са:
1. общо събрание, което се състои от представител на държавата и представители на общините, намиращи се на територията на съответната административна област;
2. председател, който е представителят на държавата.
(2) Общото събрание на асоциацията по ВиК:
1. приема решение за сключване на договор с ВиК оператор от името и за сметка на собствениците на ВиК системите за възлагане на дейностите по стопанисване, поддържане и експлоатация на ВиК системите и предоставяне на ВиК услугите срещу заплащане от потребителите;
2. контролира изпълнението на договора по т. 1;
3. съгласува бизнес плана на ВиК оператора;
4. приема годишния бюджет на асоциацията по ВиК;
5. приема годишния отчет за дейността на асоциацията по ВиК;
6. съгласува плановете по чл. 29, ал. 1.
(3) Председателят на асоциацията по ВиК:
1. организира и ръководи дейността ѝ и я представлява;
2. подписва договора с ВиК оператора и други договори във връзка с дейността от името на асоциацията по ВиК;
3. организира изпълнението на решенията на общото събрание на асоциацията по ВиК;
4. утвърждава длъжностно разписание, сключва, изменя и прекратява договори на служителите на асоциацията по ВиК;
5. представя на министъра на регионалното развитие и благоустройството ежегодно до края на януари доклад за дейността на асоциацията по ВиК за предходната година;
6. организира контрола по изпълнението на договора с ВиК оператора;
7. изпълнява и други функции, възложени му с нормативен акт.
Чл. 15. (1) В заседанията на общото събрание на асоциацията по ВиК участват представителят на държавата и представителите на всички общини в административната област.
(2) Представител на държавата е областният управител на административната област.
(3) Представител на общината е кметът на общината.
Чл. 16. (1) Заседанията на общото събрание на асоциацията по ВиК се свикват от председателя ѝ. Заседанията могат да бъдат провеждани при дистанционна форма на работа с видеоконферентна връзка или чрез съвместяване на присъствена с дистанционна форма на провеждане.
(2) Заседанията са редовни, ако на тях присъстват представителите на държавата и на общините, които притежават не по-малко от две трети от всички гласове.
(3) Когато в съответната асоциация по ВиК участва държавата и повече от една община, държавата има право на 35 на сто от гласовете, а всички общини разпределят помежду си 65 на сто от гласовете, пропорционално на броя на населението им по данни от Националния статистически институт за населението към 31 декември от предходната година.
(4) Решенията на общото събрание на асоциацията по ВиК се вземат с мнозинство от три четвърти от гласовете на присъстващите по ал. 3.
(5) Когато в съответната асоциация по ВиК участват само държавата и една община, за територията на която е изпълнено условието на чл. 4, решенията се вземат с единодушие.
(6) По изключение, по предложение на председателя, заседанията на асоциацията по ВиК могат да бъдат и неприсъствени.
(7) Решенията на общото събрание на асоциацията по ВиК по ал. 6 се вземат на базата на представени писмени мандати или становища.
(8) Преди всяко заседание на общото събрание на асоциацията по ВиК нейният председател съгласува с министъра на регионалното развитие и благоустройството позицията на държавата по въпросите от дневния ред и получава мандат за представянето ѝ.
(9) Позицията и мандатът на представителя на общината за заседанията на общото събрание на асоциацията по ВиК се съгласуват по ред, определен от общинския съвет.
(10) След всяко заседание на общото събрание на асоциацията по ВиК председателят ѝ информира писмено министъра на регионалното развитие и благоустройството и общинските съвети за обсъжданите въпроси и взетите решения.
Чл. 17. (1) Организацията и дейността на асоциациите по ВиК се определят с правилник, издаден от министъра на регионалното развитие и благоустройството.
(2) Средствата, необходими за дейността на асоциациите по ВиК, се осигуряват от държавата и от общините съобразно процентното съотношение на гласовете им в общото събрание.
(3) Средствата по ал. 2 са за сметка на бюджета на Министерството на регионалното развитие и благоустройството и на бюджетите на общините.
Чл. 18. (1) Асоциациите по ВиК са организации, чрез които държавата и общините упражняват своите функции, а кметовете на общини са административни органи по смисъла на Закона за електронното управление.
(2) Лицата по ал. 1 имат правата и задълженията, регламентирани в Закона за електронното управление.
(3) Достъпът до данните в специализирани карти, регистри и информационни системи по чл. 32, ал. 1, т. 2 от Закона за кадастъра и имотния регистър се осъществява по реда на наредбата по чл. 7, ал. 3 от Закона за кадастъра и имотния регистър.
Чл. 19. (1) ВиК системите или части от тях - публична собственост на държавата и общините, се предават от собствениците за управление със съответните документи на асоциацията по ВиК.
(2) Държавата и общините предават на асоциацията по ВиК в едномесечен срок считано от деня на въвеждането им в експлоатация по реда на Закона за устройство на територията ВиК системи или части от тях - публична собственост, които са новоизградени, реконструирани или на които е извършен основен ремонт.
(3) В случаите по чл. 32, ал. 2 в едномесечен срок считано от деня на въвеждането им в експлоатация по реда на Закона за устройство на територията ВиК операторът предава на държавата и общините ВиК системи или части от тях - публична собственост, които са новоизградени, реконструирани или на които е извършен основен ремонт, със съответните документи.
(4) Частни инвеститори предават на публичния собственик нови и реконструирани ВиК системи или части от тях в едномесечен срок считано от деня на въвеждането им в експлоатация по реда на Закона за устройство на територията.
(5) Асоциацията по ВиК предоставя на ВиК оператора ВиК системите или частите от тях по ал. 1, 2, 3 и 4 за стопанисване, поддържане и експлоатация и предоставяне на ВиК услуги по ред, определен в договора по чл. 51.
(6) Собствениците поддържат ВиК системите или части от тях до приемането им от ВиК оператора.

Глава трета
ВОДОСНАБДИТЕЛНИ И КАНАЛИЗАЦИОННИ СИСТЕМИ

Раздел І
Право на собственост върху водоснабдителните и канализационните системи

Чл. 20. Собствеността върху водоснабдителните и канализационните системи е държавна, общинска или частна.
Чл. 21. (1) За водоснабдителните и канализационните системи - държавна собственост, се прилага Законът за държавната собственост, доколкото с този закон не е предвидено друго.
(2) За водоснабдителните и канализационните системи - общинска собственост, се прилага Законът за общинската собственост, доколкото с този закон не е предвидено друго.
Чл. 22. (1) Публична държавна собственост са:
1.	части от водоснабдителните системи, предназначени за водоснабдяване на територии на две или повече общини;
2.	части от канализационните системи, предназначени за отвеждане и/или пречистване на отпадъчни и/или дъждовни води от територии на две или повече общини;
3.	язовирите, които се използват за питейно-битово водоснабдяване.
(2) Публична държавна собственост са и нематериалните активи, данните от които засягат предоставянето на ВиК услуги – информационни системи и регистри за планиране, моделиране, мониторинг, управление и др. на водоснабдителни и канализационни системи, както и информационни системи за фактуриране на потребителите.
Чл. 23. Частна държавна собственост са:
1.	сградни водопроводни инсталации и/или площадкови водопроводни мрежи и съоръжения, разположени в имоти - собственост на държавата, след общия водомерен възел на водопроводното отклонение, чрез което имотът е присъединен към водопроводната мрежа на урбанизираната територия;
2.	сградни канализационни инсталации и/или площадкови канализационни мрежи и съоръжения до ревизионната шахта за присъединяване на имота към канализационната мрежа на урбанизираната територия в имоти - собственост на държавата.
Чл. 24. (1) Публична общинска собственост са:
1. водоснабдителни системи или части от тях, чрез които се доставя вода до имоти на потребители на територията на общината, с изключение на тези по чл. 22, ал. 1, т. 1; публична общинска собственост са общият водомерен възел и водомерната шахта, в която е монтиран общият водомерен възел, когато се намира извън имота на потребителя/потребителите;
2. канализационни системи или части от тях, чрез които се отвеждат и/или пречистват отпадъчни и/или дъждовни води от имоти на потребители на територията на общината, с изключение на тези по 
чл. 22, ал. 1, т. 2; публична общинска собственост е и ревизионната шахта за присъединяване на имота към канализационната мрежа на урбанизираната територия, когато се намира извън имота на потребителя/потребителите.
(2) Публична общинска собственост са и водоснабдителни и канализационни системи или част от тях, включително част от водопроводни и/или канализационни мрежи на населените места и селищните образувания, когато се изграждат със средства на физически или юридически лица и придобият предназначението по ал. 1.
(3) Лицата по ал. 2 предоставят на кмета на общината документацията, свързана с изграждането на обектите по ал. 2, както и технически паспорти за тях, съставени по реда на Закона за устройство на територията.
(4) Кметът на общината предава обектите по ал. 2 за управление на асоциацията по ВиК по реда на чл. 19, ал. 1.
Чл. 25. Частна общинска собственост са:
1.	сградни водопроводни инсталации и/или площадкови водопроводни мрежи и съоръжения след общия водомерен възел на водопроводното отклонение, чрез което имотът е присъединен към водопроводната мрежа на урбанизираната територия, разположени в имоти - собственост на общината;
2.	сградни канализационни инсталации и/или площадкови канализационни мрежи и съоръжения до ревизионната шахта за присъединяване към канализационната мрежа на урбанизираната територия, разположени в имоти - собственост на общината.
Чл. 26. (1) Частна собственост са:
1. сградни водопроводни инсталации, индивидуални водомери при сгради в режим на етажна собственост и/или площадкови водопроводни мрежи и съоръжения, разположени в имоти – частна собственост, след общия водомерен възел на водопроводното отклонение, чрез което имотът е присъединен към водопроводната мрежа на урбанизираната територия, включително водомерната шахта, когато се намира в имот - частна собственост;
2. сградни канализационни инсталации и/или площадковите канализационни мрежи и съоръжения до ревизионната шахта за присъединяване към канализационната мрежа на урбанизираната територия, разположени в имоти - частна собственост;
3. водоснабдителни и канализационни системи за самостоятелно питейно-битово водоснабдяване и самостоятелно отвеждане и пречистване на отпадъчни води, включително частите от тях, изградени в чужди поземлени имоти въз основа на учреден поземлен сервитут.
(2) Площадковите водопроводни и канализационни мрежи с прилежащите им съоръжения, разположени в имоти - частна собственост, с комплексно застрояване, за жилищни, курортни, промишлени или други нужди, включително в жилищни комплекси от затворен тип, предназначени за довеждане на вода за питейно-битови и стопански нужди и за отвеждане на отпадъчните води от сградите в тях, са общи части по предназначение и са съсобствени между притежателите на самостоятелни сгради и/или обекти в комплекса.
(3) Частна собственост могат да бъдат:
1. системи за водоснабдяване и/или събиране и отвеждане на отпадъчни води и/или пречистване на отпадъчни води на територията на имоти - частна собственост, включително на територията на индустриален парк;
2. системи за водоснабдяване и/или събиране и отвеждане на отпадъчни води и/или пречистване на отпадъчни води в урбанизирани територии, определени за курорти съгласно чл. 76, ал. 1 от Закона за здравето.
(4) При преструктуриране на жилищни, промишлени и курортни комплекси, включително на жилищни комплекси от затворен тип, площадковите водопроводни и канализационни мрежи с прилежащите им съоръжения придобиват предназначението по чл. 24, ал. 1 от деня на влизането в сила на подробния устройствен план, с който за сметка на имотите с комплексно застрояване се обособяват урегулирани имоти с публичен достъп по новопроектирани улици. Изградените и/или предвидени с план-схемите към плана водопроводни и канализационни мрежи са предназначени за обслужване на новообразуваните самостоятелни урегулирани имоти.
(5) В случаите по ал. 4 изградените площадкови водопроводни и канализационни мрежи с прилежащите им съоръжения се придобиват от общината считано от деня на влизането в сила на подробния устройствен план по ал. 4.

Раздел ІІ
Планиране на развитието на водоснабдителните и канализационните системи

Чл. 27. (1) Планирането на развитието на ВиК системите - публична собственост, се извършва чрез регионални генерални планове за водоснабдяване и канализация.
(2) За една административна област се изработва и приема само един регионален генерален план за водоснабдяване и канализация.
(3) Плановете по ал. 1 се изготвят за период 25 години.
Чл. 28. Регионалният генерален план за водоснабдяване и канализация обхваща цялата административна област и съдържа най-малко:
1. анализ на състоянието на ВиК системите на съответната област;
2. цели и приоритети за развитие на ВиК системите, чрез които се постига съответствие с правото на Европейския съюз в областта на питейните и отпадъчните води и с планираните в съответния план за управление на речния басейн програми от мерки за опазване на подземните и повърхностните водни тела, използвани за питейно-битово водоснабдяване, и такива по събиране, отвеждане и пречистване на отпадъчните води;
3. инвестиционни програми - краткосрочна за период 5 години, средносрочна за период 15 години и дългосрочна за период от 25 години.
Чл. 29. (1) Регионалните генерални планове за водоснабдяване и канализация по чл. 9, ал. 2, т. 1 се съгласуват от асоциациите по ВиК.
(2) Регионалните генерални планове за водоснабдяване и канализация се актуализират при необходимост по реда на този закон.
Чл. 30. Регионалните генерални планове за водоснабдяване и канализация и инвестиционните програми към тях се съгласуват по реда на Закона за опазване на околната среда.
Чл. 31. (1) При изготвянето на инвестиционните програми за изпълнението на регионалните генерални планове за водоснабдяване и канализация се спазва принципът на единна цена на ВиК услугите на административната област и единна цена на доставяне на вода на други ВиК оператори.
(2) Принципът на единна цена на ВиК услугите на административната област се спазва задължително за услугите „доставяне на вода на потребителите“ и „отвеждане на отпадъчните води“. Цената за ВиК услугата „пречистване на отпадъчни води“ се определя диференцирано за групи потребители в зависимост от степента на замърсеност по реда на този закон и Закона за водите.

Раздел III
Проектиране и изграждане на водоснабдителните и канализационните системи. Ограничения на собствеността за благоустройствени цели

Чл. 32. (1) Държавата и общините възлагат проектирането и изграждането на ВиК системи - публична държавна или публична общинска собственост, в съответствие с регионалните генерални планове за водоснабдяване и канализация и при спазване на разпоредбите на Закона за устройство на територията, свързани с устройството на територията, инвестиционното проектиране и строителството. Държавата и общините уведомяват асоциацията и ВиК оператора за инвестиционните си намерения.
(2) ВиК операторите могат да възлагат проектирането и/или изграждането на ВиК системи, ако това им е възложено с договора по 
чл. 51.
(3) Публичното предприятие по чл. 49 може да възлага проектиране, изграждане и/или реконструкция на ВиК системи по реда на чл. 50.
Чл. 33. (1) Асоциацията по ВиК може да предложи ВиК операторът да поеме финансови задължения за осигуряване на средства за развитие на ВиК системите, когато такава възможност е предвидена в договора по чл. 51 и при едновременното наличие на следните условия:
1. средствата ще се използват за финансиране на проекти, касаещи изграждане на публична ВиК инфраструктура, съответстваща на одобрената инвестиционна програма към регионалния генерален план за водоснабдяване и канализация;
2. финансовото състояние на ВиК оператора позволява поемането и обслужването на задълженията.
(2) За поемането на финансови задължения се сключва допълнително споразумение към договора по чл. 51.
Чл. 34. (1) Извън населените места и селищните образувания водоснабдителни и канализационни проводи (мрежи) и съоръженията към тях - публична държавна или публична общинска собственост, се изграждат в държавни и общински имоти въз основа на одобрени парцеларни планове по чл. 110, ал. 1, т. 5 от Закона за устройство на територията.
(2) Когато това е невъзможно, линейните мрежи по ал. 1 и съоръженията към тях се изграждат в поземлени имоти - собственост на физически и/или юридически лица, въз основа на одобрен парцеларен план по чл. 110, ал. 1, т. 5 от Закона за устройство на територията (ЗУТ) и платено еднократно обезщетение на собствениците на засегнатите имоти.
(3) С парцеларния план по чл. 110, ал. 1, т. 5 от Закона за устройство на територията се определят сервитутни ивици, върху които се налагат ограничения на собствеността за благоустройствени цели.
(4) Условията и редът за определяне на размерите и разположението на сервитутните ивици и на специалния режим за упражняване на сервитутите на водоснабдителни и канализационни проводи (мрежи) и съоръжения - публична държавна и публична общинска собственост, се определят с наредба на министъра на регионалното развитие и благоустройството.
(5) За изграждането на водоснабдителни и канализационни проводи (мрежи) и съоръжения в поземлени имоти в горски територии, които са общинска или държавна собственост, се прилага редът по 
чл. 61 и следващите от Закона за горите.
Чл. 35. (1) Държавата, общините и ВиК операторите, които изграждат и експлоатират ВиК системи - публична държавна и публична общинска собственост, в границите на сервитутните ивици в засегнатите поземлени имоти имат право:
1. на прокарване и изграждане на тръбопроводи и съоръжения за водоснабдяване или отвеждане на отпадъчни води и наземни съоръжения към тях;
2. техни представители да влизат и да преминават през засегнатите имоти и да извършват дейности в тях, свързани с изграждането и/или експлоатацията на линейните обекти по ал. 3 и съоръженията към тях, включително право на преминаване на техника през засегнатите поземлени имоти;
3. да извършват дейности по отстраняване на аварии.
(2) В границите на сервитутните ивици в засегнатите поземлени имоти не се допуска:
1. извършване на застрояване или засаждане на трайни насаждения;
2. прокарване на проводи на други мрежи на техническата инфраструктура, с изключение на случаите, когато това е допуснато с нормативен акт, при спазване на техническите и други изисквания.
(3) Собствениците на засегнатите имоти нямат право да преместват изградените в имотите им линейни обекти и съоръжения по чл. 34, ал. 2.
(4) Промяната на собствеността на имота не прекратява ограниченията в ползването на засегнатите поземлени имоти.
(5) Промяна в положението на съществуващи водоснабдителни и канализационни проводи (мрежи) и съоръжения - публична държавна и публична общинска собственост, може да бъде направено при техническа възможност по реда на Закона за устройство на територията.
Чл. 36. (1) Правата на лицата, които изграждат и експлоатират ВиК системи, възникват, когато:
1. с влязъл в сила парцеларен план се определи разположението и размерите на сервитутните ивици на водоснабдителните и канализационните проводи (мрежи) и съоръжения в засегнатите имоти, и
2. е изплатено или внесено еднократно обезщетение по реда на ал. 2 на разположение на собственика и на носителите на други вещни права върху засегнатия имот или е учреден сервитут по реда на Закона за горите за поземлени имоти в горски територии, които са общинска или държавна собственост.
(2) Определянето на размера и изплащането на еднократните обезщетения се извършват по реда на чл. 210 и 211 от Закона за устройство на територията. Обжалването на размера на обезщетението от заинтересованите лица не препятства упражняването на правата по ал. 1.
(3) Размерът на обезщетението по ал. 1, т. 2 се определя при прилагане на следните критерии:
1. площта на засегнатия поземлен имот, включена в границите на сервитутните ивици;
2. видовете ограничения на ползването;
3. срок на ограничението;
4. справедливата пазарна оценка на имота или на частта от него, която попада в границите на сервитутните ивици.
(4) Независимо от обезщетението по ал. 1, т. 2 лицата, които изграждат и експлоатират водоснабдителни и канализационни системи, са длъжни да възстановят всички причинени вреди в имота и да заплатят на собственика и на носителите на други вещни права върху засегнатия имот парично обезщетение за ограниченията при ползването му извън сервитутните ивици за времето на фактическото строителство.
(5) Сервитутните ивици, определени с подробния устройствен план, се отразяват в кадастъра по реда на чл. 31а от Закона за кадастъра и имотния регистър.

Чл. 37. (1) Разпоредбите на чл. 35 и 36 се прилагат и при реконструкция или основен ремонт на съществуващи водоснабдителни и канализационни проводи (мрежи) и съоръжения, когато се променят трасето, обхватът и границите на сервитутните ивици, нанесени в кадастрална карта, специализирана карта, кадастрален план или карта на възстановената собственост.
(2) С наредбата по чл. 34, ал. 4 се определят условията и редът, при които в сервитутните ивици на съществуващи водоснабдителни и канализационни проводи (мрежи) и съоръжения могат да се разполагат допълнителни/заместващи проводи за водоснабдяване и отвеждане на отпадъчни води.
Чл. 38. Собствениците на възстановени земеделски земи и гори са длъжни да опазват заварените в имотите им ВиК системи, да спазват ограниченията на ползването, определени с актовете за възстановяване на собствеността по Закона за собствеността и ползването на земеделските земи и Закона за възстановяване на собствеността върху горите и земите от горския фонд, както и ограниченията на собствеността по чл. 35.
Чл. 39. (1) Изграждането на ВиК система или на части от нея, засягаща или преминаваща през обекти, свързани със сигурността на страната, се допуска само по изключение.
(2) Изключението по ал. 1 се допуска със заповед на ръководителя на ведомството, на което е предоставен за управление засегнатият обект. Със заповедта се определя и редът за допускане до обекта по време на проучването, проектирането и изграждането на ВиК системата или на части от нея.
(3) При въвеждането на ВиК системата по ал. 1 в експлоатация ръководителят на ведомството, на което е предоставен за управление засегнатият обект, определя режима на допускане за ВиК оператора, който е задължителен при извършване на дейностите по експлоатация и поддържане на ВиК системата или на частта от нея, намираща се в границите на обекта.

Чл. 40. (1) Площадкови обекти на ВиК системите - публична държавна или публична общинска собственост, се изграждат в общински или държавни имоти въз основа на влязъл в сила подробен устройствен план и след промяна на предназначението на земята, когато това се изисква по реда на Закона за горите или по Закона за опазване на земеделските земи. Когато това е невъзможно, се допуска изграждането им в частни имоти след предварителното им отчуждаване по реда на Закона за държавната собственост и Закона за общинската собственост.
(2) Когато за изграждане на обекти по ал. 1 - публична държавна собственост, е необходимо да бъдат заети поземлени имоти или части от тях - общинска собственост, те се предоставят безвъзмездно в полза на държавата с решение на общинския съвет.
(3) Когато за изграждане на обекти по ал. 1 - публична общинска собственост, е необходимо да бъдат заети поземлени имоти или части от тях - държавна собственост, те се предоставят безвъзмездно в полза на общината по реда на Закона за държавната собственост.
Чл. 41. (1) Водоснабдителните и канализационните проводи, мрежи и съоръжения - публична държавна или публична общинска собственост, в границите на населените места и селищните образувания се изграждат като улични мрежи в обхвата на улиците по улична регулация по реда на глава четвърта, раздел II от Закона за устройство на територията в съответствие с одобрени общи и подробни устройствени планове и план-схемите за водоснабдяване и канализация към тях.
(2) По изключение, водоснабдителните и канализационните проводи, мрежи и съоръжения в границите на населените места и селищните образувания могат да се изграждат в имоти извън уличната регулация. В тези случаи сервитутните им ивици се определят с наредбата по чл. 34, ал. 4.
(3) В случаите по ал. 2 правата на лицата, които изграждат и експлоатират ВиК системи, възникват въз основа на одобрен подробен устройствен план и/или план-схема по чл. 108 от ЗУТ и след изплащане на еднократно обезщетение на собствениците на засегнатите имоти по реда на чл. 210 и 211 от ЗУТ.
(4) При изграждането на водоснабдителните и канализационните проводи, мрежи и съоръжения по ал. 2 не могат да се влошават условията за застрояване на засегнатите имоти и да се препятства установеният начин на трайното им ползване. В случай на влошаване на условията за застрояване на засегнатите имоти и препятстване на установения начин на трайното им ползване имотите се изкупуват по реда на чл. 199 от ЗУТ или се отчуждават по реда на 
чл. 205 от ЗУТ.
(5) Заварените ВиК системи, изградени в земеделски земи и горски имоти, възстановени по реда на Закона за собствеността и ползването на земеделските земи и Закона за възстановяване на собствеността върху горите и земите от горския фонд, които впоследствие са включени в границите на населените места и селищните образувания, могат да бъдат измествани за сметка на собствениците при спазване на чл. 64, ал. 5 от ЗУТ.
Чл. 42. (1) Изграждането на необходимите водопроводни и канализационни мрежи и съоръженията към тях в урбанизираните територии може да се извършва от и за сметка на собствениците на урегулираните поземлени имоти при условия и по ред, определени в наредба на общинския съвет и по реда на Закона за устройство на територията.
(2) Условията, при които се изграждат и предават в собственост на общината мрежите по ал. 1 или части от тях, се определят в договора, сключен между заинтересовано лице (инвеститор) и общината.
(3) Изградените по реда на ал. 1 и 2 ВиК мрежи и съоръженията към тях са публична общинска собственост. Общината предава изградените обекти по ал. 1 за управление на асоциацията по ВиК в едномесечен срок от въвеждането им в експлоатация.
Чл. 43. (1) Инвестиционното проектиране, изграждането, въвеждането в експлоатация и поддържането на ВиК системи се осъществяват при условията и по реда на ЗУТ и на този закон.
(2) Техническите правила и нормативи за проектиране, изграждане и експлоатация на водоснабдителните системи, на канализационните системи и на сградните водопроводни и канализационни инсталации се определят с наредби на министъра на регионалното развитие и благоустройството.
(3) ВиК операторите са възложители на строителството по смисъла на чл. 161, ал. 1 от ЗУТ, както и заинтересовани лица по смисъла на чл. 124а, ал. 5 от ЗУТ в случаите, когато в договора по чл. 51 им е възложено изграждането на ВиК системи или част от тях.

Глава четвърта
ВОДОСНАБДИТЕЛНИ И КАНАЛИЗАЦИОННИ УСЛУГИ

Раздел І
ВиК оператори

Чл. 44. (1) ВиК оператор е капиталово търговско дружество, на което е възложено стопанисването, поддържането и експлоатацията на ВиК системите - публична собственост, и предоставянето на ВиК услугите срещу заплащане в границите на една обособена територия.
(2) ВиК оператор по ал. 1 е търговско дружество, учредено по реда на Търговския закон, което:
1.	е с основен предмет на дейност експлоатация на ВиК системи и предоставяне на ВиК услуги;
2.	има регистриран капитал не по-малко от 100 000 лева;
3.	притежава финансови и технически възможности, включително организационна структура и персонал, за изпълнение на нормативните изисквания за осъществяване на дейността по т. 1.
(3) Изискванията към техническите възможности на ВиК операторите, включително организационната структура и персонала по ал. 2, т. 3, се определят с наредба на Министерския съвет.
(4) ВиК операторите са организации, предоставящи обществени услуги по смисъла на Закона за електронното управление.
Чл. 45. (1) Не може да бъде ВиК оператор дружество:
1. спрямо което е открито производство по несъстоятелност или което е обявено в несъстоятелност;
2. което е в ликвидация;
3. което е с прекратен по негова вина договор за същата дейност и не е изтекъл срок от 2 години от влизането в сила на прекратяването;
4. което не отговаря на изискванията на действащото законодателство, приложими към дейността;
5. което има публични задължения, с изключение на задълженията по невлезли в сила актове, както и разсрочени, отсрочени или обезпечени задължения – при избор на нов ВиК оператор.
(2) Съответната асоциация по ВиК изисква по реда на чл. 87, ал. 11 от Данъчно-осигурителния процесуален кодекс информация за наличието или липсата на публични задължения.
Чл. 46. ВиК операторите осъществяват дейностите по чл. 44, ал. 1 въз основа на договор за възлагане по чл. 51, сключен с асоциацията по ВиК, за обособената територия.
Чл. 47. (1) Не се считат за ВиК оператори лицата, които:
1. поддържат площадкови водопроводни и/или канализационни мрежи и прилежащите им съоръжения, разположени в имоти - частна собственост, с комплексно застрояване за жилищни, курортни, промишлени или други нужди, включително в жилищни комплекси от затворен тип;
2. поддържат системи за водоснабдяване и/или събиране и отвеждане на отпадъчни води и/или пречистване на отпадъчни води по чл. 26, ал. 3;
3. осъществяват самостоятелно питейно-битово водоснабдяване при условията и по реда на Закона за водите.
(2) Не се считат за ВиК оператори предприятия, които не отговарят на изискванията на чл. 44, но доставят вода на ВиК оператори.
Чл. 48. Дейността на лицата, които чрез системи за водоснабдяване и/или събиране и отвеждане на отпадъчни води и/или пречистване на отпадъчни води по чл. 26, ал. 3 предоставят ВиК услуги на отделни потребители, като не обслужват обособена територия, подлежи на регулиране и контрол при условията и по реда на този закон.

Раздел ІІ
Упражняване правата на държавата във ВиК операторите с държавно участие в капитала

Чл. 49. (1) Правата на държавата във всички ВиК оператори с държавно участие се упражняват от министъра на регионалното развитие и благоустройството или чрез публично предприятие по смисъла на Закона за публичните предприятия.
(2) Едноличен собственик на капитала на публичното предприятие по ал. 1 е държавата, представлявана от министъра на регионалното развитие и благоустройството.
(3) Министърът на регионалното развитие и благоустройството упражнява правата на едноличния собственик на капитала на публичното предприятие по ал. 1.
Чл. 50. (1) Публичното предприятие по чл. 49 се финансира със собствени средства чрез привлечено финансиране и по други незабранени от закона начини.
(2) Държавата може да възлага за изпълнение от публичното предприятие по чл. 49 стратегическа водоснабдителна и канализационна инфраструктура от национално или регионално значение.
(3) Финансирането на възложената от държавата по ал. 2 инфраструктура е целево от държавния бюджет чрез бюджета на Министерството на регионалното развитие и благоустройството за изграждане на стратегическа водоснабдителна и канализационна инфраструктура.

Раздел ІІI
Договор за възлагане на стопанисване, поддържане и експлоатация на ВиК системите и предоставяне на ВиК услугите

Чл. 51. (1) Договорът за възлагане на дейностите по стопанисване, поддържане и експлоатация на ВиК системите и предоставяне на ВиК услугите в административната област се сключва между ВиК оператора и асоциацията по ВиК в писмена форма.
(2) Договорът по ал. 1 съдържа:
1.	предмет на договора, включително обхвата на дейностите и услугите, възложени на ВиК оператора, описание на ВиК системите и на документацията за тях;
2.	условия и срок за влизане в сила на договора, ако се предвиждат такива;
3. срок на договора в съответствие с максималния допустим срок, определен с този закон, и условия и ред за неговото продължаване, когато това е допустимо;
4. условия за извършване на дейностите;
5. права и задължения на страните, включително задължения на оператора, свързани с опазване на човешкото здраве и околната среда, задължение за застраховане на имуществото, предоставено за експлоатация с договора – застрахователни рискове и други;
6. разпределение на отговорностите по отношение на извършването и финансирането на инвестиции във ВиК системите, включително в случаите на финансиране от фондове на Европейския съюз;
7. правила за предаване на съществуващите ВиК системи за експлоатация на ВиК оператора;
8. условия и ред за предоставяне на нови и предстоящи за изграждане ВиК системи или части от тях за експлоатация на ВиК оператора;
9. условия и ред за поемане и погасяване на финансови задължения от ВиК оператора;
10. критерии и показатели за осъществяване на контрол върху дейността на ВиК оператора, изисквания към качеството на услугите;
11. правила за отчитане на изпълнението по договора и реда за осъществяване на контрол върху изпълнение на задълженията на ВиК оператора;
12. отговорност на страните, неустойки и други обезщетения за неизпълнение на условията и задълженията по договора;
13. основания и ред за изменение на договора, включително в случаите по ал. 4;
14. основания и ред за прекратяване на договора и последиците от прекратяването, включително задължението на ВиК оператора да изпълнява дейността до определянето на нов оператор;
15. ред за предаване на ВиК системите, както и на документацията за тях от ВиК оператора след прекратяването на договора.
(3) Срокът на договора по ал. 1 е до 30 години, но не по-малко от 15 години. 
(4) Срокът по ал. 3 може да бъде продължен с не повече от 
15 години независимо от броя на удължаванията, ако:
1. ВиК операторът отговаря на условията на закона, и 
2. е направил писмено искане за продължаване на договора най-малко една година преди изтичането на неговия срок.
Чл. 52. (1) Договорът с ВиК оператора се прекратява с изтичането на неговия срок или след изтичането на срока по чл. 51, ал. 4.
(2) Преди изтичането на срока договорът се прекратява:
1. при прекратяване на дружеството ВиК оператор – от датата на прекратяването му;
2. при съдебно решение за прекратяване на договора – от датата на влизане в сила на съдебното решение;
3. при преобразуване на ВиК оператора – от вписване на преобразуването;
4. при възникване на някое от обстоятелствата по чл. 45;
5. на други основания, предвидени в закон или с договора – от датата, посочена в тях.
Чл. 53. (1) Не по-късно от 6 месеца преди изтичането на срока на договора по чл. 51, действието на който няма да бъде продължено, асоциацията по ВиК на обособената територия:
1. предлага на компетентния орган да създаде нов ВиК оператор, отговарящ на изискванията на чл. 44, ал. 2, за дейностите по стопанисване, поддържане и експлоатация на ВиК системите и предоставяне на ВиК услугите за конкретната обособена територия, или
2. отправя покана до друг ВиК оператор, отговарящ на изискванията на чл. 44, ал. 2, за дейностите по стопанисване, поддържане и експлоатация на ВиК системите и предоставяне на ВиК услугите за конкретната обособена територия, или
3. предлага на компетентния орган да проведе процедура за определяне на концесионер по реда на Закона за концесиите.
(2) Предложение по ал. 1 се отправя и в случай на неизпълнение, водещо до прекратяване на договора по чл. 51 - в срок до 2 месеца от установяване на неизпълнението, както и ако ВиК операторът е в процедура по ликвидация или е в производство по несъстоятелност - в срок до 2 месеца от вписването на съответното обстоятелство в търговския регистър.
(3) Асоциацията по ВиК сключва договор по чл. 51 с оператора, избран по реда на ал. 1.
(4) При избор на нов ВиК оператор трудовите правоотношения на работниците и служителите с досегашния ВиК оператор се уреждат по реда на чл. 123 и 123а от Кодекса на труда.
Чл. 54. (1) ВиК операторът изпълнява задълженията си по договора и след изтичането на неговия срок или предсрочното му прекратяване до момента, в който новият ВиК оператор има готовност да изпълнява дейностите по чл. 51.
(2) Периодът между сключването на договора с новия ВиК оператор и началото на фактическото изпълнение не може да бъде по-дълъг от 6 месеца.
Чл. 55. Когато част от водоснабдителна или канализационна система се използва за предоставяне на ВиК услуги в различни обособени територии, операторите уреждат отношенията си с договор, съгласуван с асоциациите по ВиК.

Раздел ІV
Стопанисване, поддържане и експлоатация на ВиК системите

Чл. 56. Стопанисването, поддържането и експлоатацията на ВиК системите включва тяхното опазване, поддържане в изправност, използването им и осигуряване на непрекъснатост на нормалното им функциониране съгласно тяхното предназначение, при спазване на изискванията на действащото законодателство.

Чл. 57. (1) ВиК операторите нямат право да предоставят на трети лица под наем или с друг договор права за ползване върху имоти и вещи, които са част от предоставените им с договора по чл. 51.
(2) Активи – публична собственост, предоставени на ВиК оператора за извършване на ВиК услуги, не могат да се използват за други стопански дейности, които се извършват на отворен за конкуренция пазар, ако тези дейности не са свързани и необходими за предоставяне на ВиК услугите или не са обвързани с мерки за подобряване на енергийната ефективност и автоматизацията на ВиК системите, с цел предоставяне на ВиК услугите.
Чл. 58. ВиК операторите са длъжни да извършват инвестиции за функционирането на ВиК системите и за предоставянето на ВиК услугите при условията, определени в този закон и съответните договори с асоциациите по ВиК.

Раздел V
Присъединяване към водоснабдителните и канализационните системи. Предоставяне на водоснабдителните и канализационните услуги

Чл. 59. (1) Присъединяването на имоти към водопроводна и/или канализационна мрежа в границите на урбанизираните територии се извършва при условията и по реда на този закон.
(2) Имотите на потребителите се водоснабдяват, като сградните водопроводни инсталации и/или площадковите водопроводни мрежи се присъединяват към водопроводната мрежа на урбанизираната територия чрез водопроводно отклонение с общ водомерен възел.
(3) Отпадъчните води от имотите на потребителите се отвеждат, като сградните канализационни инсталации и/или площадковите канализационни мрежи се присъединяват към канализационната мрежа на урбанизираната територия чрез канализационно отклонение с ревизионна шахта.
(4) Водопроводните отклонения с общия водомерен възел и канализационните отклонения с ревизионната шахта са част от публичните водопроводни и канализационни мрежи на населените места.
(5) Условията, техническите изисквания и редът за присъединяване на недвижимите имоти и потребителите към ВиК системите и за ползване на ВиК услугите се определят с наредба на министъра на регионалното развитие и благоустройството.
(6) Собственикът на общите водоснабдителни и канализационни мрежи и съоръжения е длъжен да присъедини към тях водопроводните и канализационните инсталации на всички недвижими имоти в териториалния обхват на мрежите и съоръженията.
(7) Забранява се присъединяването на недвижими имоти и/или нови потребители, заустващи отпадъчни води, към канализационните мрежи на урбанизираните територии в случаите, когато канализационната система не може да осигури отвеждането и пречистването на отпадъчните води, при спазване на условията в издаденото по реда на Закона за водите разрешително за заустване на отпадъчни води.
(8) Присъединяването на недвижимите имоти към водопроводните и канализационните мрежи се извършва чрез сключване на писмен договор за присъединяване между потребителя и експлоатационното дружество.
(9) Собствениците на застроени недвижими имоти са длъжни  да се присъединят към водоснабдителните и канализационните мрежи в урбанизираните територии в срок от:
1. 12 месеца от влизане в сила на този закон към съществуващи водоснабдителни и канализационни мрежи;
2. 6-месечен срок от въвеждането в експлоатация на нови водоснабдителни и канализационни мрежи.
(10) Присъединяването по ал. 9 се извършва по реда на наредбата по ал. 5 и договора по ал. 8.
Чл. 60. (1) „Водоснабдителни и канализационни услуги“ са услуги по:
1. доставяне на вода за питейно-битови цели;
2. доставяне на вода с непитейни качества;
3. отвеждане на отпадъчните води от имотите на потребителите чрез канализационната мрежа;
4. пречистване на отпадъчните води.
(2) Услугата по ал. 1, т. 1 включва дейностите водовземане на природни води от водни обекти чрез водовземни съоръжения, тяхното пречистване чрез пречиствателни станции или пречиствателни съоръжения до постигане на съответствие с приложимото законодателство в областта на питейните води, обеззаразяване, съхранение, транспортиране на водата по довеждащи водопроводи и по водопроводни мрежи в урбанизираните територии, доставяне на вода до имотите на потребителите чрез сградни водопроводни отклонения и дейностите по изграждане, поддържане и експлоатация на водоснабдителните системи.
(3) Услугата по ал. 1, т. 2 включва дейностите водовземане на природни води от водни обекти чрез водовземни съоръжения, съхранение, транспортиране на водата по водопроводи за вода с непитейни качества, доставяне до имотите на потребителите, ползващи вода с непитейни качества, чрез сградни водопроводни отклонения и дейностите по изграждане, поддържане и експлоатация на водоснабдителните системи.
(4) Услугата по ал. 1, т. 3 включва дейностите, свързани с отвеждане на отпадъчни води от имотите на потребителите чрез сградни канализационни отклонения и канализационни мрежи в урбанизираните територии, чрез отвеждащи колектори и дейностите по изграждане, поддържане и експлоатация на посочените елементи от канализационните системи.
(5) Услугата по ал. 1, т. 4 включва пречистването на отпадъчните води в пречиствателни станции или пречиствателни съоръжения и заустване на пречистените отпадъчни води във водоприемници при спазване на изискванията за опазване на околната среда и дейностите по изграждане, поддържане и експлоатация на посочените елементи от канализационните системи.
(6) При предоставянето на услугите по ал. 1 ВиК операторите са длъжни да осигуряват с приоритет доставянето на вода с питейни качества за питейно-битови цели.
(7) ВиК услугите се предоставят на потребителя чрез публично известни общи условия.
(8) Условията за предоставяне на ВиК услуги на промишлени потребители и приравнени към тях други потребители се уреждат с индивидуални договори.
(9) Водоснабдителните и канализационните услуги са обществени услуги по смисъла на § 1, т. 12 от Допълнителните разпоредби на Закона за електронното управление.
(10) В своята дейност ВиК операторите предоставят административни услуги на потребителите на ВиК услуги.
Чл. 61. (1) Потребители на ВиК услугите са битови и промишлени потребители, юридически или физически лица – собственици, а при наличие на вещно право на ползване - ползватели на съответните имоти, за които се предоставят ВиК услуги по чл. 60, ал. 1, включително на имоти в етажна собственост.
(2) Не са потребители ВиК оператори, които закупуват вода от други ВиК оператори или от предприятия по чл. 47, ал. 2.
Чл. 62. Изискванията към качеството на водата, предназначена за питейно-битови цели, изискванията към качеството на пречистените отпадъчни води и условията и редът за заустването им, както и техният мониторинг се определят в Закона за водите и подзаконовите нормативни актове по неговото прилагане.
Чл. 63. (1) При отклонение от изискванията за качествата на питейната вода, подавана във водопроводната мрежа, ВиК операторите и лицата по чл. 48 информират органите на държавния здравен контрол, кмета на съответната община, потребителите и областния управител и предприемат мерки за установяване на причините и отстраняване на несъответствията.
(2) Когато качеството на водата за питейно-битови цели във водоснабдителната система има отклонения от изискванията на наредбата по чл. 135, ал. 1, т. 3 от Закона за водите, услугата по чл. 60, ал. 1, т. 1 може да се осъществява само след издаване на разрешение по чл. 155а, ал. 1, т. 1 от същия закон в случаите, когато се изисква такова, или след съгласуване с органите на държавния здравен контрол съгласно разпоредбите на наредбата по чл. 135, ал. 1, т. 3 от Закона за водите.
(3) Пречистването и заустването на отпадъчни води в повърхностни водни обекти се извършва в съответствие с издаденото разрешително за ползване на воден обект за заустване на отпадъчни води за съответната канализационна система.
Чл. 64. При пресъхване или силно намаляване на дебита на водоизточниците ВиК операторът уведомява териториалните органи на изпълнителната власт и асоциацията по ВиК и предлага да се предприемат действия за въвеждане на:
1. режим на водоснабдяване;
2. лимити на водопотребление;
3. ограничения във водоползването, като забрана на ползването на питейна вода за промишлени нужди, напояване, поливане на зелени площи, миене на улици, моторни превозни средства, балкони и други;
4. предлагат включването в експлоатация на резервни водоизточници.
Чл. 65. (1) Редът за въвеждане на ограничителен режим, временно прекъсване или ограничаване на водоснабдяването се определя с наредбата по чл. 59, ал. 5.
(2) ВиК операторите не изплащат обезщетения за щетите, нанесени в резултат на ограниченията по чл. 64.
Чл. 66. (1) Условията за отчитането и заплащането на ВиК услугите се определят с наредбата по чл. 59, ал. 5.
(2) Забранява се ползването на ВиК услуги без монтиран водомер/средство за измерване.
Чл. 67. (1) Предоставянето на ВиК услугите е възмездно. ВиК услугите се заплащат от потребителите по цени, не по-високи от утвърдените от регулаторния орган.
(2) ВиК операторите и лицата по чл. 48 публикуват прилаганите от тях цени на интернет страницата си и ги оповестяват на заинтересованите страни по всякакъв друг подходящ начин.

Глава пета
РЕГУЛИРАНЕ НА ВОДОСНАБДИТЕЛНИТЕ И КАНАЛИЗАЦИОННИТЕ УСЛУГИ

Раздел І
Правомощия на регулаторния орган

Чл. 68. (1) Регулирането на ВиК услугите се осъществява от Комисията за енергийно и водно регулиране, създадена със Закона за енергетиката, наричана по-нататък „комисията“.
(2) Правомощията на комисията се определят с този закон и със Закона за енергетиката.
Чл. 69. Комисията изпълнява регулаторна функция, като:
1. регулира качеството на ВиК услугите;
2. одобрява бизнес плановете на ВиК операторите и на лицата по чл. 48;
3. регулира цените на ВиК услугите;
4. приема и публикува основни насоки за дейността си;
5. разработва, съгласува и предлага за приемане на Министерския съвет проекти на нормативни актове, предвидени в този закон;
6. приема подзаконовите нормативни актове, предвидени в този закон;
7. одобрява общите условия за предоставяне на ВиК услуги на потребителите;
8. упражнява контрол и налага санкции в случаите, предвидени в този закон;
9. разглежда и решава жалби на потребители срещу ВиК оператори и на потребители срещу лица по чл. 48, свързани с изпълнението на общите условия за предоставяне на ВиК услуги на потребителите;
10. разглежда спорове между ВиК оператори и между ВиК оператори и лица по чл. 47, ал. 2 и чл. 48.
Чл. 70. При изпълнение на регулаторната си  функция комисията се ръководи от следните принципи:
1. осигуряване на условия за предоставяне на всеобщ достъп и социална поносимост на ВиК услугите;
2. предотвратяване на злоупотреба с господстващо положение;
3. защита на интересите на потребителите;
4. икономическа обоснованост на цените на ВиК услугите;
5. отчитане нуждите на потребителите, които поради географски, теренни или други причини се намират в неравнопоставено положение;
6. създаване на условия за ВиК операторите да експлоатират и поддържат системите и да влагат инвестиции при намаляване на експлоатационните разходи;
7. насърчаване на целесъобразното и ефективно планиране на инвестициите във времето;
8. бързина и процесуална икономия на производствата пред комисията;
9. насърчаване намаляването на загубите на вода, ефективното и икономичното използване на доставените водни количества от потребителите;
10. опазване на околната среда;
11. насърчаване въвеждането на съвременни технически методи и постижения при предоставянето на ВиК услугите.
Чл. 71. При осъществяване на правомощията си по регулиране на ВиК услугите комисията прилага процесуалните правила, предвидени в този закон, а за неуредените в него случаи – правилата на Административнопроцесуалния кодекс.
Чл. 72. Решенията на комисията могат да бъдат обжалвани пред Административен съд - София град, в 14-дневен срок от съобщаването им. Обжалването на решенията не спира изпълнението им. Искането за спиране изпълнението на оспорено по съдебен ред решение е недопустимо.
Чл. 73. (1) Комисията провежда процедура за обществено обсъждане със заинтересованите лица при изготвяне на индивидуални административни актове, касаещи общите условия за предоставяне на ВиК услуги на потребителите, цените на ВиК услугите и бизнес плановете, като определя срок за представяне на становища по проекта на административен акт, не по-кратък от 14 дни.
(2) Заинтересовани лица по ал. 1 са държавни органи, органи на местното самоуправление, асоциации по водоснабдяване и канализация, кметове, браншови организации, публичното предприятие по чл. 49, ВиК оператори, лица по чл. 48, потребители, свързани с проекта, и организации на потребители.
(3) Постъпилите предложения и изразените становища по обсъжданите въпроси и протоколите от заседанията се публикуват на страницата на комисията в интернет.
(4) Комисията разглежда всички постъпили становища от заинтересованите лица и мотивира своето становище, като публикува мотивите на страницата си в интернет.
Чл. 74. Комисията провежда открити заседания при разглеждане на административни преписки за утвърждаване на цени на ВиК услуги, за одобряване на бизнес планове и по други въпроси във връзка с осъществяване правомощията на комисията.
Чл. 75. (1) Комисията разглежда:
1. жалби на потребители срещу ВиК оператори и лица по чл. 48, свързани с изпълнението на общите условия за предоставяне на ВиК услуги;
2. искания за произнасяне по спорове между ВиК оператори;
3. искания за произнасяне по спорове между ВиК оператори и лица по чл. 48, свързани с предмета на регулиране по този закон;
4. искания за произнасяне по спорове между ВиК оператори и предприятията по чл. 47, ал. 2, свързани с предмета на регулиране по този закон.
(2) Сдружения на потребителите по Закона за защита на потребителите и юридически лица с нестопанска цел за защита на потребителите на ВиК услуги могат да подават жалби за нарушаване на колективни интереси на потребителите, както и да предлагат на комисията да започне процедура за промяна в общите условия.
(3) При разглеждане на жалба по ал. 1, т. 1 и ал. 2 или на искане по ал. 1, т. 2, 3 и 4 комисията съдейства за постигане на споразумение между страните.
(4) Когато не е постигнато споразумение между страните или при отказ на страна от участие в процедура по ал. 3, комисията приема решение по жалбата или искането в срок два месеца от получаването му. Този срок може да бъде удължен с още два месеца, ако естеството на жалбата или искането налага събиране на допълнителна информация от комисията.
(5) В случаите, когато комисията приеме жалбата или искането за основателни, с решението си тя дава задължителни указания по прилагането на закона.
(6) Условията и редът за подаване на жалби и искания за произнасяне по спор, тяхното разглеждане, процедурата за постигане на споразумение и решаване се уреждат в наредба, приета от комисията.
Чл. 76. При осъществяване на дейността си комисията си сътрудничи с Комисията за защита на конкуренцията и Комисията за защита на потребителите, като при необходимост може да ги сезира с оглед образуване на производство по реда на Закона за защита на конкуренцията, съответно по реда на Закона за защита на потребителите.
Чл. 77. (1) Комисията публикува на интернет страницата си информация за развитието и регулирането на ВиК услугите, за утвърдените цени на ВиК услугите, сравнителен анализ на дейността на ВиК операторите по основните параметри на бизнес плановете, показателите за качество и тяхното изпълнение.
(2) Ежегодно до 31 май комисията представя в Народното събрание доклад за извършената от нея дейност по този закон през предходната година и го публикува на интернет страницата си.
Чл. 78. (1) За изпълнение на регулаторните си правомощия по този закон комисията събира такса „ВиК регулиране” от ВиК операторите и лицата по чл. 48, които постъпват по бюджета на комисията.
(2) Средствата по бюджета на комисията се разходват по реда на чл. 27, ал. 3 от Закона за енергетиката.
(3) Размерът на таксата по ал. 1 и редът и сроковете за заплащането ѝ се определят с тарифа, одобрена от Министерския съвет по предложение на комисията.
(4) Таксите, събирани по реда на този закон, са публични държавни вземания.
Чл. 79. За неуредените в този раздел въпроси се прилагат съответно разпоредбите в Закона за енергетиката.

Раздел ІІ
Регулиране на качеството на ВиК услугите

Чл. 80. (1) Комисията определя единни условия и изисквания към ВиК услугите за територията на цялата страна чрез показатели за качество и ефективност.
(2) Комисията измерва и оценява качеството на предоставяните ВиК услуги чрез показатели за качество и ефективност.
(3) Показателите за качество и ефективност на ВиК услугите са групирани по видове услуги:
1. за услугата доставяне на вода на потребителите показателите са:
a)	ниво на покритие с водоснабдителни услуги;
б)	качество на питейната вода при потребителя;
в)	непрекъснатост на водоснабдяването;
г)	аварии на водоснабдителните системи;
д)	налягане във водоснабдителните системи;
е)	общи загуби на вода;
ж)	реконструкция/доизграждане на водоснабдителните системи;
з)	активен контрол на течовете;
и)	енергийна ефективност;
2. за услугата отвеждане на отпадъчни води показателите са:
a)	ниво на покритие с канализационни услуги;
б)	аварии на канализационната мрежа;
в)	реконструкция/доизграждане на канализационни системи;
г)	мониторинг на главни канализационни колектори и съоръжения;
3. за услугата пречистване на отпадъчни води показателите са:
a)	ниво на покритие;
б)	качество на пречистените отпадъчните води;
в)	оползотворяване на утайките от пречиствателни станции за отпадъчни води;
г)	емисии на парникови газове и въглероден отпечатък;
д)	енергийна ефективност;
4. общи показатели за всички услуги:
а)	ефективност на измерването и отчитането;
б)	произведена електроенергия от собствени източници – по услуги;
в)	събираемост;
г)	ефективност на разходите – по услуги.
(4) За показателите за качество и ефективност на ВиК услугите се определят дългосрочни и годишни целеви нива с изключение на тези по ал. 3, т. 4.
(5) Годишните целеви нива на показателите за качество и ефективност на ВиК услугите се формират по начин, който да осигури постигането на дългосрочните нива.
(6) Дългосрочните нива на показателите за качество и ефективност на ВиК услугите се съобразяват с определените в регионалните генерални планове за обособената територия цели и срокове, за които е осигурено финансиране. Те следва да бъдат достигнати за 15 години.
(7) С наредба, приета от Министерския съвет по предложение на комисията, се определят:
1. променливите за измерване, отчитане и изчисление на показателите за качество и ефективност на ВиК услугите;
2. дългосрочните нива на показателите за качество и ефективност на ВиК услугите;
3. условията и редът за формиране на годишни целеви нива на показателите за качество и ефективност на ВиК услугите за всеки ВиК оператор и лице по чл. 48 съобразно специфичните обстоятелства по дейността му;
4. изисквания за:
а)	информиране на потребителите;
б)	качество на информацията.
Чл. 81. (1) ВиК операторите и лицата по чл. 48 разработват бизнес планове за 5-годишни периоди, които съдържат производствена, ремонтна, инвестиционна и социална програма и имат техническа и икономическа част и част „оценка и анализ на риска“.
(2) Техническата част на бизнес плана съдържа програма за постигане на годишните целеви нива на показателите за качество на предоставяните ВиК услуги, включително и за намаляване на загубите на вода.
(3) Икономическата част на бизнес плана съдържа:
1. анализ на съществуващото и прогнозното ниво на потребление на ВиК услуги за периода;
2. инвестиционна програма, обвързана с параметрите от техническата част на бизнес плана, която съдържа минимум предвидените инвестиции към всички членове на асоциацията по ВиК, разпределени по критерии, определени в наредбата по чл. 80, ал. 7, както и по собственици и по години.
3. източници и условия на финансиране на инвестиционната програма;
4. анализ на съществуващите и разчет на прогнозните разходи за експлоатация и поддържане на ВиК системите;
5. анализ на съществуващите и разчет на прогнозните разходи за управление на ВиК системи;
6. амортизационен план на публичните и корпоративните дълготрайни активи;
7. цена и приходи от ВиК услугите съобразно изискванията, определени в наредбата по чл. 80, ал. 7;
8. анализ на социалната поносимост на предлаганата цена на ВиК услугите;
9. други елементи, определени в наредбата по чл. 80, ал. 7.
(4) Част „Оценка и анализ на риска“ съдържа:
1. план за изготвяне на оценка на риска и мерки за управление на риска за водоснабдителните и канализационните системи;
2. оценка на риска и мерки за управление на риска за водоснабдителните системи, по които се доставя вода за питейно-битови нужди най-малко за 50 души;
3. оценка на риска и мерки за управление на риска за канализационните системи, чрез които се отвеждат отпадъчни води най-малко от 1000 души.
(5) оценка на риска и мерки за управление на риска по отношение на качеството на водата, предназначена за консумация от човека в съответствие с чл. 9 от Директива 2020/2184/ЕС на Европейския парламент и на Съвета от 16 декември 2020 година, относно качеството на водата, предназначена за консумация от човека (ОВ, L 435 от 23.12.2020 г.) се изготвят от:
1. ВиК операторите за водоснабдителните системи, които са им предадени за стопанисване, поддържане и експлоатация;
2. лицата по чл. 48 за мрежите по чл. 26, ал. 1, т. 3 или системите за водоснабдяване по чл. 26, ал. 3, т. 1 и 2.
(6) В оценката по ал. 4, т. 2 се включват мерки за контрол, предвидени от органите, отговорни за оценката и управлението на риска във водосборните зони на местата за водочерпене, когато идентифицираните рискове могат да влошат качеството на водата, предназначена за консумация от човека.
(7) ВиК операторите изготвят оценка на риска и мерки за управление на риска за канализационните системи, които са им предадени за стопанисване, поддържане и експлоатация, като оценяват рисковете: запушване, преливане и наводнение в урбанизираните територии и замърсяване на околната среда с непречистени отпадъчни води.
(8) В бизнес плановете се предвиждат дейности за експлоатация, мерки за подобряване ефективността на съществуващите ВиК системи и за реконструкция, основен ремонт и изграждане на нова ВиК инфраструктура с цел постигане на дългосрочните нива на показателите за качеството на предоставяните ВиК услуги.
(9) Бизнес плановете съдържат технико-икономически анализ на съществуващото положение и предложение за конкретните показатели за качеството на ВиК услугите.
(10) Когато в бизнес плановете е включено изграждането на нови или реконструкцията на съществуващи ВиК системи или части от тях, те се съобразяват с приоритетите от съответните национални програми и с инвестиционните програми към регионалните генерални планове.
(11) В наредбата по чл. 80, ал. 7 се определят елементите и параметрите, които трябва да съдържат бизнес плановете, редът за контрол на изпълнението им и начинът на отчитане на изпълнението на годишните целеви нива на показателите за качество.
Чл. 82. (1) Бизнес плановете на ВиК операторите, придружени със становище на съответната асоциация по ВиК, и бизнес плановете на лицата по чл. 48 се внасят в комисията за одобряване не по-късно от 6 месеца преди изтичането на срока на действащия бизнес план.
(2) В 45-дневен срок от датата на внасяне за съгласуване на бизнес плана асоциацията по ВиК провежда заседание на общото събрание за разглеждане и съгласуване на бизнес плана на ВиК оператора.
(3) В случай че асоциацията по ВиК не се произнесе по внесения бизнес план в срока по ал. 2, същият се счита за съгласуван без възражения.
Чл. 83. (1) Комисията одобрява предложения от ВиК оператора, съответно от лицето по чл. 48, бизнес план в тримесечен срок от постъпването му, ако той отговаря на изисквания на този закон и на наредбата по чл. 80, ал. 7.
(2) В случай че бизнес планът не отговаря на изискванията на ал. 1, в двумесечен срок от внасянето му комисията с решение дава изчерпателни писмени указания и определя срок за преработването му.
(3) В случаите по ал. 2 ВиК операторът, съответно лицето по 
чл. 48, преработва бизнес плана и го внася за одобряване в комисията в срока, определен с решението по ал. 2, и уведомява за промените асоциацията по ВиК. В тези случаи не се изисква последващо съгласуване от асоциацията по ВиК.
(4) В едномесечен срок от внасянето на преработения бизнес план комисията се произнася с решение за одобряване на бизнес плана или за отказ за одобряването му.
(5) Комисията може да върне повторно преработения бизнес план с указания за изменения, ако той не отговаря на изискванията на ал. 1 поради нови обстоятелства.
(6) Одобреният бизнес план е задължителен за изпълнение от ВиК оператора, съответно от лицето по чл. 48.
(7) ВиК операторът, съответно лицето по чл. 48, предоставя ежегодно на комисията в срок до 30 април отчетен доклад за изпълнението на бизнес плана за предходната година. Структурата на доклада се определя в наредбата по реда на чл. 80, ал. 7.

Раздел ІІІ
Регулиране на цените на ВиК услугите

Чл. 84. (1) На регулиране от комисията подлежат цените, по които ВиК операторите и лицата по чл. 48 предоставят услугите по 
чл. 60, ал. 1.
(2) Комисията регулира и цените, по които ВиК оператори или предприятия по чл. 47, ал. 2 доставят вода от техни или предоставени им за експлоатация водовземни съоръжения и/или системи до водоснабдителни системи, експлоатирани от други ВиК оператори.
Чл. 85. (1) При регулиране на цените на ВиК услугите комисията се ръководи от принципите по чл. 70 и следи за:
1. спазване от страна на ВиК операторите на принципа на единна цена на ВиК услугите, предоставяни на потребителите, по видове услуги на обособената територия, като за услугата „пречистване на отпадъчни води“ цената може да се определя диференцирано за групи потребители в зависимост от степента на замърсеност;
2. спазване на принципа на единна цена за продажба на вода на други ВиК оператори;
3. съответствие между икономическата част на бизнес плана и предлаганите цени;
4. възстановяемост на икономически обоснованите разходи; 
5. прилагането на икономически обоснована норма на възвръщаемост на вложения капитал;
6. съответствие между цените и действителните разходи за предоставяне на ВиК услугите;
7. социална поносимост на цената на ВиК услугите;
8. прилагане на принципа „замърсителят плаща“;
9. избягване на кръстосано субсидиране.
(2) Правилата за образуването на цените на ВиК услугите, отразяващи структурата на разходите, редът за внасяне на предложенията за цените и за одобряването им, както и редът за предоставяне на информация се определят с наредба, приета от Министерския съвет по предложение на комисията.
(3) С наредбата по ал. 2 се определят и правилата за образуване на цената за доставка на вода от ВиК оператори и от лицата по чл. 47, ал. 2 на ВиК оператори.
Чл. 86. (1) Комисията регулира цените чрез един от следните  методи:
1. „Норма на възвръщаемост (разходи плюс)“, при който комисията утвърждава цени и наблюдава текущо фактическите стойности на необходимите приходи на ВиК оператора и техните компоненти. Продължителността на регулаторния период се определя с решение на комисията, прието не по-късно от 9 месеца преди неговото начало, и не може да бъде по-кратка от една година. Следващ регулаторен преглед се извършва по инициатива на комисията или на ВиК оператора, съответно на лице по чл. 48, при съществени отклонения между одобрени и действителни разходи и/или възвръщаемост по преценка на комисията. Комисията извършва периодични регулаторни прегледи, които включват анализ и оценка на разликата между утвърдения бизнес план и реалното му изпълнение.
2. „Горна граница на цените“, при който комисията едновременно утвърждава цени на ВиК оператора, съответно на лице по чл. 48, за първата година от регулаторния период и одобрява цени за следващите години от регулаторния период, които се изменят в края на ценовия период по реда на наредбата по чл. 85, ал. 2. Регулаторният период е с продължителност пет години.
3. „Горна граница на приходите“, при който комисията едновременно утвърждава приходи на ВиК оператора, съответно на лице по чл. 48, за първата година от регулаторния период и одобрява приходи за следващите години от регулаторния период, които се изменят в края на ценовия период по реда на наредбата по чл. 85, ал. 2. Регулаторният период е с продължителност пет години.
(2) По време на регулаторния период цените могат да се изменят при наличие на обстоятелства, чието настъпване не е било възможно да се предвиди при утвърждаването на цените, по реда на наредбата по чл. 85, ал. 2.
Чл. 87. (1) Комисията определя социална поносимост на комплексната цена на ВиК услугите за съответната административна област на базата на минимално месечно потребление на вода за питейно-битови цели на лице от домакинство и медианен доход на лице от домакинство по данни на Националния статистически институт на годишна база за съответната административна област по реда на наредбата по чл. 85, ал. 2.
(2) Комисията определя целева норма на възвръщаемост при отчитане на специфичните условия на всеки ВиК оператор, съответно на лице по чл. 48, като взема предвид социалната поносимост на цената на ВиК услугите, изискванията за бъдещи капиталови разходи и показателите за финансова стабилност.
(3) Извършените от ВиК операторите разходи за изпълнение на допълнителните задължения по чл. 9, ал. 4 са икономически обоснован разход.
Чл. 88. (1) Цената на ВиК услугите е двукомпонентна:
1. цена за достъп до услугите по чл. 60, ал. 1 - по видове;
2. цена на куб. м на услугите по чл. 60, ал. 1 - по видове.
(2) Начинът на ценообразуване по компоненти се определя с наредбата по чл. 85, ал. 2.
Чл. 89. (1) ВиК операторите и лицата по чл. 48 представят за утвърждаване и одобряване от комисията цените, образувани съгласно наредбата по чл. 85, ал. 2, като одобряването на техническата и икономическата част на бизнес плановете е условие за одобряването им в частта за цените.
(2) Прилаганите от ВиК операторите и лицата по чл. 48 цени не могат да бъдат по-високи от утвърдените от комисията.
Чл. 90. (1) ВиК операторите и лицата по чл. 48 водят отделна счетоводна отчетност за всяка дейност - предмет на ценово регулиране по този закон, и за всяко звено от организационната си структура.
(2) ВиК операторите водят аналитична счетоводна отчетност и за други дейности, ако осъществяват или предоставят такива на друг пазар, който е отворен за конкуренция. 
(3) Изискванията за водене на разделното счетоводство, както и формата и съдържанието на счетоводните отчети за регулаторни цели се определят в наредбата по чл. 85, ал. 2.
Чл. 91. (1) Процедура за преразглеждане на цените на ВиК услугите се открива от комисията служебно или по искане на ВиК оператора, съответно на лицето по чл. 48, когато възникне непредвидено или непредотвратимо събитие от извънреден характер, което съществено променя приходите и икономически обоснованите разходи на ВиК оператора, съответно на лицето по чл. 48. Срокът за произнасяне от комисията е до 60 дни от подаване на заявление за изменение на бизнес плана.
(2) Процедура за изменение на одобрения бизнес план се открива от комисията служебно или по искане на ВиК оператора, съответно на лицето по чл. 48, когато възникне непредвидено или непредотвратимо събитие от извънреден характер, което съществено променя приходите и икономически обоснованите разходи на ВиК оператора, съответно на лицето по чл. 48. Срокът за произнасяне от комисията е до 60 дни от подаване на заявление за изменение на бизнес плана.
(3) Процедура за изменение на бизнес плана и на цените на ВиК услугите в резултат на непредвидено или непредотвратимо събитие от извънреден характер, свързано със срока на изпълнение или прогнозната стойност на инвестиции със съфинансиране от страна на ВиК оператора по европейски и други програми, се открива от комисията служебно или по искане на ВиК оператора. Срокът за произнасяне от комисията е по бърза процедура – до 30 дни от подаване на заявление за изменение на бизнес плана.
(4) Условията и редът за преразглеждане на цените и за изменение на бизнес плана се определят с наредбата по чл. 85, ал. 2.

Раздел ІV
Общи условия за предоставяне на ВиК услуги на потребителите

Чл. 92. (1) Предоставянето на ВиК услугите на потребителите се извършва в съответствие с общи условия. Общите условия се изготвят от ВиК операторите и лицата по чл. 48 и се одобряват от комисията.
(2) Общите условия съдържат:
1. правата и задълженията на оператора, съответно на лицето по чл. 48, и на потребителите;
2. реда за измерване, отчитане, разпределение и заплащане на изразходваната вода и отведените и пречистените отпадъчни води;
3. отговорността при неизпълнение на задълженията;
4. условията и реда за включване, прекъсване и прекратяване на водоподаването и/или отвеждането на отпадъчните води;
5. реда за осигуряване на достъп до водомерите/средствата за измерване, включително в жилищата на потребителите, както и за прекратяване на водоподаването на отделните водоснабдявани имоти;
6. реда за откриване, промяна или закриване на партида, включително служебно, от оператора, съответно от лицето по чл. 48;
7. реда за разглеждане на писмените молби, сигнали, жалби и предложения на потребителите;
8. специални процедури за предоставяне на информация, свързана с потреблението, и за преустановяване на водоснабдяването;
9. информация за стандартизирани услуги с административен и технически характер, които ВиК операторите и лицата по чл. 48 предоставят на потребителите;
10. организация на административното обслужване и задълженията на оператора, съответно на лицето по чл. 48, за осигуряване на възможност за електронна комуникация между него и потребителите, в това число възможност за подаване на заявления за услугите по т. 9, получаване на известия, свързани с предоставяне на ВиК услугите и др.
(3) Общите условия се съставят ясно, изчерпателно и в леснодостъпна за потребителите форма. 
(4) Условията и редът за одобряване на общите условия се регламентират в наредба, издадена от комисията.
(5) Общите условия или техните изменения задължително се публикуват на интернет страницата на съответния ВиК оператор, съответно на лице по чл. 48, като може да се оповестяват и по друг подходящ начин, включително да се поставят на видно място в центровете за работа с потребителите. 
(6) Общите условия може да се изменят и допълват по искане на ВиК оператора, съответно на лицето по чл. 48, или служебно от комисията. В този случай се прилага процедурата, предвидена за одобряване на общите условия.

Глава шеста
КОНТРОЛ

Чл. 93. (1) Комисията осъществява контрол върху дейността на ВиК операторите и на лицата по чл. 48 за:
1. изпълнението на одобрените бизнес планове;
2. изпълнението на показателите за качество на ВиК услугите, определени в бизнес плана;
3. прилагането на утвърдените цени;
4. извършените разходи за постигане на показателите, заложени в бизнес плана;
5. изпълнение на дадени указания.
(2) Комисията извършва контрол чрез проверки на отчетните доклади за изпълнението на бизнес плановете по чл. 83, ал. 7 и на място.
(3) Комисията може да извършва проверки на място при разглеждане на жалби на потребители срещу ВиК оператори, съответно срещу лица по чл. 48, искания за произнасяне по спор между ВиК оператори, между ВиК оператори и лица по чл. 48 и между ВиК оператори и предприятия по чл. 47, ал. 2.
(4) В изпълнение на контролните си правомощия, комисията с решение дава изчерпателни указания.
Чл. 94. (1) Комисията може мотивирано да изисква в определен от нея срок текуща информация и документи относно изпълнението на бизнес плановете от ВиК операторите, съответно от лицата по чл. 48, документация във връзка с ценообразуването и качеството на услугите, както и информация във връзка с жалби и искания за разглеждане на спор.
(2) Срокът по ал. 1 не може да е по-кратък от 10 работни дни.
Чл. 95. При осъществяване на дейността си ВиК операторите, съответно лицата по чл. 48, спазват разпоредбите на Закона за защита на конкуренцията, доколкото те не възпрепятстват фактически или юридически изпълнението на възложените им задължения.
Чл. 96. Комисията дава писмени насоки на ВиК операторите, съответно на лицата по чл. 48, и на предприятията по чл. 47, ал. 2 относно образуването на цените, правилата за водене на разделното счетоводство, както и формата и съдържанието на счетоводните отчети за регулаторни цели.
Чл. 97. (1) ВиК операторите и лицата по чл. 48 ежегодно предоставят на комисията:
1. годишните си финансови отчети, включително приложенията към тях, съгласно Закона за счетоводството и годишните одиторски доклади;
2. отчетна информация по видове дейности и звена.
(2) При поискване от комисията ВиК операторите, съответно лицата по чл. 48, предоставят цялата счетоводна документация и технико-икономическа информация, включително сключените договори.
(3) Предприятията по чл. 47, ал. 2 предоставят на комисията документите и информацията по ал. 1 и 2 за дейността, която осъществяват в съответствие с този закон.
Чл. 98. Асоциацията по ВиК контролира изпълнението на задълженията на ВиК оператора по договора за възлагане по чл. 51.
Чл. 99. ВиК операторите, съответно лицата по чл. 48, упражняват постоянен вътрешен контрол върху изпълнението на бизнес плановете и съхраняват документацията за осъществения контрол 
10 години след последната година на плана.
Чл. 100. За неуредените в тази глава въпроси се прилагат съответно разпоредбите на Закона за енергетиката.

Глава седма
ФИНАНСИРАНЕ

Чл. 101. Финансирането на дейностите, свързани с ефективност и устойчивост на ВиК системите, в съответствие с директивите в областта на питейните води, отвеждането и пречистването на отпадъчните води, включително реконструкция или основен ремонт на съществуваща и изграждане на нова ВиК инфраструктура - публична собственост, се извършва:
1. от приходите на ВиК операторите;
2. със средства от държавния бюджет;
3. със средства от общинските бюджети;
4. със средства от публичното предприятие по чл. 49;
5. със средства от бюджета на Европейския съюз;
6. от други източници.
Чл. 102. Когато ВиК операторът е в невъзможност да изпълни параметри от инвестиционната програма поради недостатъчен финансов ресурс, той уведомява комисията, асоциацията по ВиК и публичното предприятие по чл. 49, като мотивира необходимостта от финансиране и предлага промени относно предвидените източници и/или условия на финансиране или относно други елементи на бизнес плана.
Чл. 103. Държавата и общините поддържат и развиват публичните ВиК системи чрез реконструкция или основен ремонт на съществуваща и изграждане на нова ВиК инфраструктура със собствени или с привлечени средства, включително в случаите по чл. 102.

Глава осма
ИНФОРМАЦИОННИ СИСТЕМИ ЗА ВиК УСЛУГИ И ВиК ИНФРАСТРУКТУРА

Чл. 104. (1) За осигуряване на публичност и прозрачност при осъществяване на дейността по предоставяне на ВиК услуги Министерството на регионалното развитие и благоустройството създава и поддържа специализирани информационни системи за:
1. водоснабдителните и канализационните услуги;
2. ВиК инфраструктурата.
(2) Информационните системи по ал. 1 се създават, като се осигурява интеграция помежду им.
(3) Актуално състояние на информационните системи по ал. 1 се осигурява чрез интеграция и обмен на данни със специализирани карти, регистри и информационни системи по чл. 32, ал. 1, т. 2 от Закона за кадастъра и имотния регистър, поддържани от други ведомства, общини, експлоатационни дружества и други юридически лица.
Чл. 105. (1) Специализираната информационна система по 
чл. 104, ал. 1, т. 1 осигурява:
1. информация за ВиК услугите в страната;
2. информация за държавните органи, асоциациите по ВиК, общините и ВиК операторите във връзка с изпълнението на този закон и развитието на ВиК отрасъла;
3. възможност за извършване на справки.
(2) Условията и редът за създаване и поддържане на информационната система по ал. 1 се определят с наредба на министъра на регионалното развитие и благоустройството.
Чл. 106. (1) Специализираната информационна система по 
чл. 104, ал. 1, т. 2 осигурява данни за водоснабдителните и канализационните системи с обхват: техния вид, собственост, предоставени права за стопанисване, поддържане и експлоатация, технически параметри и други. Системата е част от информационната система по чл. 176, ал. 1, т. 2 от Закона за водите.
(2) За целите на прилагането на този закон асоциациите по ВиК и ВиК операторите са „мрежови оператори“ по смисъла на Закона за електронните съобщителни мрежи и физическа инфраструктура.

Глава девета
НАМАЛЯВАНЕ НА ОБЩИТЕ ЗАГУБИ НА ВОДА

Чл. 107. (1) Общите загуби на вода във водоснабдителните системи по чл. 80, ал. 3, т. 1, буква „е“ включват:
1. реални загуби (течове);
2. търговски загуби.
(2) Общите загуби на вода във водоснабдителните системи се определят по методика за определяне на допустимите загуби на вода във водоснабдителните системи, утвърдена от министъра на регионалното развитие и благоустройството.
(3) Комисията определя максималния размер на допустимите общи загуби на вода и годишните целеви нива за тяхното ежегодно намаляване въз основа на методиката по ал. 2 и плана по ал. 4, т. 4 с цел максимално съхраняване на водния ресурс и запазване на социалната поносимост на цената на ВиК услугите.
(4) За намаляване на загубите:
1. ВиК операторите, доставящи най-малко 10 000 куб. м на ден или обслужващи най-малко 50 000 души, извършват оценка на мащаба на течовете и на потенциала за подобрения на намаляването на течовете чрез използване на рейтинговия метод на индекса за течове в инфраструктурата (ИТИ) или друг подходящ метод, която предоставят на Министерството на регионалното развитие и благоустройството в срок съгласно Директива (ЕС) 2020/2184 на Европейския парламент и на Съвета от 16 декември 2020 година относно качеството на водата, предназначена за консумация от човека (преработена);
2. при оценката по т. 1 се вземат предвид съответните здравни, екологични, технически и икономически аспекти;
3. когато установят дял на течовете над прага, определен с делегиран акт на Европейската комисия, ВиК операторите разработват план за действие за определяне на набор от мерки, които да бъдат предприети за намаляване дела на течовете, който представят на Министерството на регионалното развитие и благоустройството в срок до един месец от изготвянето на плана;
4. Министерството на регионалното развитие и благоустройството в двугодишен срок след приемане на делегиран акт на Европейската комисия за определяне праг на течовете съобщава на Европейската комисия изготвения план за действие на национално ниво, разработен въз основа на плановете за действие по т. 3.

Глава десета
ИНДИВИДУАЛНИ И ДРУГИ ПОДХОДЯЩИ СИСТЕМИ ЗА ОТВЕЖДАНЕ И ПРЕЧИСТВАНЕ НА ОТПАДЪЧНИ ВОДИ

Чл. 108. (1) Допуска се използването на решения за индивидуални и други подходящи системи (ИДПС), предвидени в член 3 от Директива 91/271/ЕИО на Съвета от 21 май 1991 г. за пречистване на градските отпадъчни води (ОВ, L 135, 30.05.1991 г.), като алтернативно решение на централизираните системи за събиране на отпадъчните води, в райони с ниска плътност на застрояване и след предвиждане в специализираните схеми към общия устройствен план на общината.
(2) Системите по ал. 1 не се поддържат и стопанисват от ВиК операторите, освен ако това не е уредено с договор по реда на Търговския закон.

Глава единадесета
ЗАЩИТА НА ВОДОСНАБДИТЕЛНАТА И КАНАЛИЗАЦИОННАТА ИНФРАСТРУКТУРА ПРИ БЕДСТВИЯ. УПРАВЛЕНИЕ НА ВОДОСНАБДИТЕЛНИТЕ И КАНАЛИЗАЦИОННИТЕ СИСТЕМИ В УСЛОВИЯТА НА ПРОМЕНИ В КЛИМАТА

Чл. 109. (1) Мерките, свързани със защита при бедствия на публичните водоснабдителни и канализационни системи, се разработват и прилагат от техните собственици: общини и областни администрации, както и от ВиК операторите въз основа на предоставените им права съгласно сключените договори по чл. 51.
(2) Критичната ВиК инфраструктура и обектите ѝ се определят по реда на наредбата по чл. 8а, ал. 1 от Закона за защита при бедствия.
Чл. 110. Анализът и оценката на рисковете от бедствия, вследствие на които се нарушава целостта или се разрушават водоснабдителните и/или канализационните системи, както и планирането на дейности, свързани с намаляването на тези рискове се разработват на общинско и областно ниво като част от плановете за защита при бедствия в съответните територии.
Чл. 111. Анализът на въздействието на бъдещи климатични промени върху експлоатационното състояние на водоснабдителните и/или канализационните системи се извършва на областно и общинско ниво, както за всеки отделен компонент от системите, така и за всяка система като цяло.
Чл. 112. При констатиране на щети от природни бедствия, нанесени на водоснабдителните и/или канализационните системи - публична собственост, както и при нарушение на качеството на ВиК услугите вследствие на природни бедствия ВиК операторите предоставят информация на собствениците на публичната инфраструктура за вземане на решение.

Глава дванадесета
ОТГОВОРНОСТ НА ПОТРЕБИТЕЛИТЕ И РЕД ЗА РЕШАВАНЕ НА СПОРОВЕ

Чл. 113. Потребителите, които са неизправни длъжници, носят отговорност за задълженията си, като предоставящият услугата може да поиска издаване на заповед за изпълнение по чл. 410, ал. 1 от Гражданския процесуален кодекс независимо от размера на задължението.
Чл. 114. (1) Причинените повреди на ВиК системите, включително на водопроводните и канализационните отклонения, се отстраняват за сметка на причинителя. Вреди и пропуснати ползи се търсят по общия съдебен ред.
(2) Когато причинителят на повредата не се установи, отстраняването е за сметка на:
1. потребителя - за частите от ВиК системите, намиращи се в имоти, в които е извършено присъединяването със сградните инсталации и/или площадковите мрежи на потребителите;
2. ВиК оператора, съответно лицето по чл. 48 - за частите от водоснабдителната и канализационната система, които са извън имотите по т. 1.
(3) При кражба и повреждане на водомерите на водопроводните отклонения, които са средство за измерване, използвано за целите на търговски плащания съгласно чл. 5 от Закона за измерванията, намиращи се в имотите на потребителя, включително при замръзване на водомера, счупване на стъклото, унищожаване на пломби и други механични повреди и щети, ремонтът или смяната им се извършват от ВиК оператора, съответно от лицето по чл. 48, за сметка на потребителя.
Чл. 115. Споровете между асоциациите по ВиК и ВиК операторите относно сключването, изпълнението, изменението и прекратяването на договор за възлагане по чл. 51 се решават по реда на Гражданския процесуален кодекс.
Чл. 116. Споровете между ВиК операторите, съответно лицата по чл. 48, и потребителите се решават по съдебен път по реда на Гражданския процесуален кодекс.

Глава тринадесета
АДМИНИСТРАТИВНОНАКАЗАТЕЛНА ОТГОВОРНОСТ

Чл. 117. (1) Наказва се с глоба, освен ако не подлежи на по-тежко наказание, физическо лице, което:
1. експлоатира или ползва ВиК системи без необходимото за това основание или в отклонение от определените изисквания - от 
2000 лв. до 5000 лв.;
2. повреди ВиК системи или наруши правилата за експлоатация и регламентираните режими на тяхната работа, ако извършеното не съставлява престъпление по Наказателния кодекс - от 1000 лв. до 
3000 лв.
(2) Наказва се с имуществена санкция, освен ако не подлежи на по-тежко наказание, юридическо лице, което:
1. експлоатира или ползва ВиК системи без необходимото за това основание или в отклонение от определените изисквания - от 
5000 лв. до 10 000 лв.;
2. повреди ВиК системи или наруши правилата за експлоатация и регламентираните режими на тяхната работа, ако извършеното не съставлява престъпление по Наказателния кодекс - от 2000 лв. до 
8000 лв.
(3) С наказанието по ал. 2 се наказва и физическото лице, члена на управителен орган или длъжностното лице на юридическото лице, поръчало, възложило или допуснало извършването на нарушения по ал. 1.
(4) Когато нарушението по ал. 1, т. 1 и ал. 2, т. 1 е извършено във връзка с осъществяване на строителни дейности, глобата или санкцията е от 10 000 лв. до 25 000 лв.
(5) За повторно нарушение по ал. 1 - 4 глобата или санкцията е в двоен размер, определен по максималния ѝ размер по ал. 1, 2 и 4.
Чл. 118. (1) Наказва се с имуществена санкция:
1. ВиК оператор, който предоставя услуги по цени, по-високи от утвърдените от комисията, в размер от 50 000 до 200 000 лв.;
2. лице по чл. 48, което доставя вода и/или събира и отвежда отпадъчни води и/или пречиства отпадъчни води по цени, по-високи от утвърдените от комисията, в размер от 5000 до 50 000 лв.
(2) Наказва се с глоба член на управителен орган:
1. във ВиК оператор, който е извършил или е допуснал извършване на нарушението по ал. 1, т. 1, в размер от 5000 до 
20 000 лв.;
2. в лицето по чл. 48, който е извършил или е допуснал извършване на нарушението по ал. 1, т. 2, в размер от 2000 до 10 000 лв.
(3) При повторно извършване на нарушението по ал. 1 от лицето по ал. 2 глобата е в трикратен размер, определен по максималния размер на глобата по ал. 2, и то се лишава от правото да заема съответната длъжност за срок от една до две години.
(4) При констатирани нарушения по ал. 1 - 3 ВиК операторите, съответно лицата по чл. 48, са длъжни да възстановят на потребителите надвзетите суми със законната лихва.
Чл. 119. (1) На ВиК оператор, съответно на лице по чл. 48, който по причини, за които отговаря, не е успял да постигне годишните целеви нива на показателите за качество, заложени в бизнес плана, се налага имуществена санкция в размер от 5000 до 20 000 лв., съответно в размер от 2000 до 10 000 лв. за лицето по чл. 48.
(2) При повторно извършване на нарушението по ал. 1 имуществената санкция е в трикратен размер, определен по максималния размер на имуществената санкция по ал. 1.
(3) При повторно извършване на нарушението по ал. 1 комисията може да направи мотивирано предложение до собственика на ВиК системата за разваляне на договора със съответния ВиК оператор.
Чл. 120. (1) Актовете за установяване на нарушенията по 
чл. 117 се съставят от длъжностни лица, оправомощени от председателите на асоциациите по ВиК. Наказателните постановления по изречение първо се издават от председателя на асоциацията или от оправомощени/оправомощено от него лица/лице. Приходите от глоби и имуществени санкции по чл. 117 постъпват по бюджета на съответната асоциация по водоснабдяване и канализация.
(2) Актовете за установяване на нарушенията по чл. 118 и 119 се съставят от длъжностни лица, оправомощени от председателя на комисията по чл. 68, ал. 1. Наказателните постановления по изречение първо се издават от председателя на същата комисия. Приходите от глоби и имуществени санкции по чл. 118 и 119 постъпват по бюджета на комисията.
(3) Установяването на нарушенията, издаването, обжалването и изпълнението на наказателните постановления се извършват при условията и по реда на Закона за административните нарушения и наказания.

Допълнителни разпоредби

§ 1. По смисъла на този закон:
1.	„Битов потребител“ е потребител физическо лице или юридическо лице, което получава срещу заплащане водоснабдителни и/или канализационни услуги за собствени и на домакинството битови цели.
2.	„Битови отпадъчни води“ са отпадъчните води от жилищни сгради, обществени сгради и др., съдържащи главно продукти на човешкия метаболизъм и на битовите дейности.
3.	„Вода с непитейни качества“ е вода с качества, които не съответстват на изискванията на наредбата по чл. 135, ал. 1, т. 3 от Закона за водите за качеството на водата, предназначена за питейно-битови цели.
4.	„Водоснабдителни и канализационни системи” („ВиК системи“) са публични водностопански системи, предназначени за водоснабдяване, отвеждане и пречистване на отпадъчните води от урбанизираните територии.
5.	„Водоснабдителна система“ е съвкупност от съоръжения за добиване на природни води, пречистването и/или обеззаразяването им до необходимото качество, съхраняването им, транспортирането, разпределянето и доставянето им чрез водопроводи и водопроводни мрежи до имотите на потребителите. Част от системата са и всички помпи, средства за измерване, спирателни, контролни и/или други средства, необходими за нейното функциониране и експлоатация.
6.	„Водопроводна мрежа“ е елемент на водоснабдителната система, разположена в урбанизираната територия, състояща се от проводи и прилежащите им съоръжения за транспортиране и разпределение на водата, включително водопроводните отклонения за имотите на потребителите.
7.	„Водопровод”/„водоснабдителен провод“ е тръбен участък, елемент на водоснабдителна система, по който протича вода за питейни, противопожарни или технологични (производствени и др.) нужди.
8.	„Водопроводно отклонение“ е тръбен участък, който свързва водопроводната мрежа с площадковата водопроводна мрежа и/или сградната водопроводна инсталация на потребителя/потребителите. На всяко водопроводно отклонение се монтира общ водомерен възел, който е част от него.
9.	„Вода за питейно-битови цели“ е питейна вода съгласно наредбата по чл. 135, ал. 1, т. 3 от Закона за водите.
10.	„Дейност от стратегическо значение“ е дейност, която е от значение за националната сигурност на Република България и обектите на която са част от критичната инфраструктура, определена по реда на Наредбата за реда, начина и компетентните органи за установяване на критичните инфраструктури и обектите им и оценка на риска за тях (ДВ, бр. 81 от 2012 г.) и съгласно Постановление № 181 на Министерския съвет от 2009 г. за определяне на стратегическите обекти и дейности, които са от значение за националната сигурност (ДВ, бр. 59 от 2009 г.);
11.	„Експлоатация на ВиК системи“ са дейностите по използване на ВиК системите за целите на предоставяне на ВиК услугите.
12.	„Икономически нецелесъобразно“ за ВиК оператор е изграждането на съоръжения за присъединяване, инвестициите за които се възвръщат за срок, по-дълъг от срока на полезния живот на тези съоръжения.
13.	„Индивидуален водомер“ е всеки водомер на потребител (при сгради - етажна собственост и водоснабдявани обекти с повече от един потребител), монтиран след общия водомерен възел за поземления имот.
14.	„Канализационна система“ е съвкупност от канализационни мрежи, колектори и съоръжения, чрез които се извършва събиране и отвеждане на отпадъчните води от имотите на потребителите, пречистването им в пречиствателни станции, включително при необходимост обеззаразяването им и заустването им във воден обект. Част от системата са и всички помпи, средства за измерване, спирателни, контролни и/или други средства, необходими за нейното функциониране и експлоатация.
15.	„Канализационна мрежа“ е елемент на канализационната система в урбанизираната територия, състояща се от проводи, прилежащите им съоръжения и канализационните отклонения за отвеждане на битови, производствени или други отпадъчни води и/или дъждовни води от имотите на потребителите.
16.	„Канализационно отклонение“ е тръбен участък, включително ревизионната шахта, чрез който се свързва площадковата канализационна мрежа и/или сградната канализационна инсталация на потребителя с канализационната мрежа на урбанизираната територия. При сгради в режим на свободно или свързано застрояване, ревизионната шахта се разполага в имота на потребителя. При сгради в режим на комплексно застрояване ревизионната шахта е на отстояние, не по-голямо от 2 метра от сградата.
17.	„Канализационен провод“ е тръбен участък - част от канализационна система, по който протичат отпадъчни води.
18.	„Комплексна цена на ВиК услугите“ е сбор от цените на 
куб. м на услугите по чл. 60, ал. 1, т. 1, 3 и 4.
19.	„Комунални услуги“ са обществени услуги за водоснабдяване и канализация и услугите по производствата, преобразуването, съхранението, разпределението и доставката и снабдяването с електрическа енергия, топлинна енергия или природен газ.
20.	„Лимит на водопотребление“ е горна граница на водните количества за определен период от време, които могат да се използват от потребители, в условия на намалени водни ресурси.
21.	„Линейни обекти на водоснабдяването и канализацията” са подземни и/или надземни преносни, разпределителни (довеждащи и отвеждащи) проводи (мрежи), включително принадлежащите им трайно прикрепени към земята конструктивни елементи и/или съоръжения.
22.	„Непредвидено или непредотвратимо събитие от извънреден характер“ е събитие, възникнало след одобряването на бизнес плана, което ВиК операторът, въпреки проявената грижа според особеностите на случая, не е могъл да избегне и чиито последици не е могъл да предотврати.
23.	„Общ водомер“ е водомер, монтиран на сградно водопроводно отклонение, който отчита използваните количества вода от всички потребители, захранени от съответното водопроводно отклонение.
24.	„Общ водомерен възел“ е водомерен възел на водопроводното отклонение, чрез което имотът е присъединен към водопроводната мрежа на урбанизираната територия.
25.	„Отпадъчни води“ са битови отпадъчни води или смес от битови и производствени/небитови отпадъчни води или смес от битови отпадъчни води и дъждовни води или смес от битови и производствени/небитови отпадъчни води и дъждовни води или смес от производствени/небитови отпадъчни води и дъждовни води.
26.	„Площадкова водопроводна мрежа“ са водопроводна мрежа и съоръжения, разположени в имоти - частна собственост, след общия водомерен възел и необходими за водоснабдяването в границите на съответните имоти.
27.	„Площадкова канализационна мрежа“ са канализационна мрежа и съоръжения, разположени в имоти - частна собственост, след ревизионната шахта, необходими за целите на отвеждането на отпадъчните води в границите на съответните имоти.
28.	„Площадкови обекти на ВиК системите” са сгради на ВиК системите и трайно прикрепените към тях или към поземлен имот ВиК съоръжения без линейните им части.
29.	„Повторно“ е нарушението, което е извършено в едногодишен срок от влизането в сила на наказателното постановление, с което е наложено наказание за същия вид нарушение.
30.	„Поддържане на ВиК системи“ са дейностите по осигуряване на изправност на елементите им съгласно Закона за устройство на територията.
31.	„Промишлен потребител“ е юридическо лице, различно от битов потребител, което получава срещу заплащане водоснабдителни и/или канализационни услуги за собствени битови и/или стопански цели.
32.	Производствени/небитови отпадъчни води“ са отпадъчни води от производства или търговски дейности, различни от битовите и дъждовните отпадъчни води.
33.	„Режим на водоснабдяване“ е подаване на ограничени количества вода към потребителите при условия на намалени водни ресурси в определени часове на денонощието/дни на седмицата/период от време.
34. „Самостоятелно питейно-битово водоснабдяване“ е водоснабдяването по смисъла на § 1, т. 69 от Допълнителните разпоредби на Закона за водите.
35. „Социална поносимост на цената на ВиК услугите“ е налице в случаите, когато комплексната цена на ВиК услугите по чл. 88, ал. 1, 
т. 2, определена на база минимално месечно потребление на вода за питейно-битови нужди от 2,8 куб. м на лице от домакинство, не надхвърля 2,5 на сто от медианния доход на лице от домакинство по данни на Националния статистически институт на годишна база за съответната административна област.
36. „Средства за измерване“ са средствата по смисъла на § 1, 
т. 27 от Допълнителната разпоредба на Закона за измерванията.
37. „Стопанисване на ВиК системи“ са дейностите по опазване на имуществото на публичните собственици чрез прилагане на процедури за приемане, поддържане и предаване на активите и контрол.
38. „Управление на ВиК системи“ са дейностите по планиране, осигуряване на финансиране за проектиране и изграждане на ВиК системите, както и възлагането на стопанисването, поддържането и експлоатацията на ВиК системите от ВиК оператор.
39. „Финансови и технически възможности“ е общото финансово-икономическо състояние и наличието на технически средства с оглед на извършването на предвидените ВиК дейности и услуги.
40. „Услуга от обществен интерес” са услугите по чл. 60, ал. 1, 
т. 1, 3 и 4 от този закон.
41. „Язовир“ е водностопанска система по смисъла на § 1, т. 94 от Допълнителните разпоредби на Закона за водите.
§ 2. Не подлежат на осребряване по реда на чл. 268, ал. 1 от Търговския закон, не се включват в масата на несъстоятелността по 
чл. 614, ал. 1 от Търговския закон и не се осребряват по смисъла на 
чл. 716 от Търговския закон имуществото и активите, предоставени на ВиК операторите, които са в ликвидация или в процедура по несъстоятелност, представляващи публична държавна и публична общинска собственост.
§ 3. Този закон въвежда изисквания на Директива 2020/2184 на Европейския парламент и на Съвета от 16 декември 2020 година относно качеството на водата, предназначена за консумация от човека (ОВ, L 435 от 23.12.2020 г.) и Директива 91/271/ЕИО на Съвета от 21 май 1991 г. за пречистване на градските отпадъчни води (OB, L 135 от 30.05.1991 г.).

Преходни и заключителни разпоредби

§ 4. Този закон отменя Закона за регулиране на водоснабдителните и канализационните услуги (обн., ДВ, бр. 18 от 
2005 г.; изм. и доп., бр. 30, 65 и 102 от 2006 г., бр. 102 от 2008 г., бр. 47 и 93 от 2009 г., бр. 66 и 103 от 2013 г., бр. 98 от 2014 г., бр. 17 и 58 от 
2015 г и бр. 77 от 2018 г.).
§ 5. (1) Асоциациите по ВиК по чл. 198в от Закона за водите, сключили договори с ВиК оператори, продължават дейността си като асоциации по чл. 13 - 19 от този закон. Сключените от тях договори с ВиК операторите запазват действието си за срока, за който са сключени, и се привеждат в съответствие с този закон в тримесечен срок от влизането му в сила. Асоциацията по ВиК разпределя гласовете на общините в общото събрание по реда на чл. 16, ал. 3.
(2) Съществуващите към датата на влизане в сила на този закон ВиК системи – публична собственост на държавата и на общините, разположени на територията на съответната област, се управляват от асоциациите по ВиК по силата на този закон.
§ 6. (1) В административните области, в които не е извършено обединяване (консолидация), общините, които не са членове на асоциацията по § 5, ал. 1, се считат присъединени към асоциацията с влизането в сила на този закон.
(2) В 6-месечен срок от влизането в сила на този закон асоциациите по ВиК по § 5, ал. 1 организират и осъществяват всички необходими действия във връзка с фактическото стопанисване, поддържане и експлоатация на ВиК системите и предоставяне на ВиК услуги на потребителите от ВиК операторите.
§ 7. Регионалните генерални планове на ВиК, приети до влизането в сила на този закон, запазват действието си. Тези планове се изменят и актуализират при условията и по реда на този закон.
§ 8. Сервитутните ивици на съществуващите водоснабдителни и канализационни проводи (мрежи) и съоръжения – публична държавна и публична общинска собственост, изградени до 27 март 2020 г., се отразяват в кадастъра по реда на чл. 31а от Закона за кадастъра и имотния регистър с размер и разположение на зоната на ограничение, определени в наредбата по чл. 13, ал. 1 от Закона за устройство на територията, по заявление от собствениците на ВиК инфраструктурата или по заявление от ВиК оператора.
§ 9. (1) Сключените до влизането в сила на закона договори по § 30 от Преходните и заключителните разпоредби на Закона за изменение и допълнение на Закона за водите (обн., ДВ, бр. 47 от 2009 г.; изм. и доп., бр. 95 от 2009 г., бр. 58 от 2015 г. и бр. 55 от 2018 г.) и по 
чл. 198о и 198п от Закона за водите запазват действието си до изтичането на сроковете, за които са сключени. Тези договори се привеждат в съответствие с този закон в тримесечен срок от влизането в сила на закона.
(2) Действието на договора по ал. 1 може да бъде продължено с допълнително споразумение, сключено не по-късно от три месеца преди изтичането на срока на договора, с което срокът се удължава със срок, който заедно с изтеклия срок не може да надхвърля максималния срок по този закон.
(3) ВиК операторите, съответно лицата по чл. 48, продължават дейността си в съответствие с утвърдените им бизнес планове за текущия регулаторен период.
(4) Договорите с ВиК оператори, които са сключени от кмет на община по реда на отменената глава 11 „а“ от Закона за водите, се считат прекратени с влизането в сила на този закон. Предоставените за експлоатация ВиК системи и цялата документация, свързана със стопанисването, поддържането и експлоатацията им и с предоставянето на ВиК услуги на потребителите, се предават на общината, която ги предоставя на асоциацията по ВиК за обособената територия по § 6 в тримесечен срок от влизането в сила на този закон.
(5) Асоциацията по ВиК предоставя ВиК системите и документацията по ал. 4 на ВиК оператора за обособената територия с допълнително споразумение към договора за възлагане.
(6) ВиК операторът за обособената територия урежда трудовите правоотношения на работниците и служителите на досегашния ВиК оператор по реда на чл. 123 и 123а от Кодекса на труда.
§ 10. (1) В срок от 24 месеца след влизането в сила на този закон на всички сградни водопроводни отклонения следва да има монтирани средства за измерване/водомери.
(2) В срок от 24 месеца от влизането в сила на този закон в сгради в режим на етажна собственост следва да са монтирани индивидуални водомери за всички потребители в сградата.
(3) Водомерът по ал. 1 е средство за измерване, използвано за целите на търговски плащания съгласно чл. 5 от Закона за измерванията.
(4) Индивидуалните водомери в сградите в режим на етажна собственост са средства за разпределение. Периодичността на проверките на индивидуалните водомери е 10 години.
(5) Периодичността на проверките на монтираните на сградни водопроводни отклонения средства за измерване/водомери е съгласно чл. 43 от Закона за измерванията.
(6) При инсталиране на нови водомери по ал. 3 и при подмяна на такива същите следва да са с дистанционно отчитане.
(7) При инсталиране на нови водомери по ал. 4 и подмяна на такива същите следва да са с дистанционно отчитане с отворен протокол за отчитане на данни и при наличие на криптирани данни в отворения протокол, криптиращият ключ да бъде предоставен на клиента, ВиК оператора и топлофикационното дружество. За водомерите за топла вода се прилага Законът за енергетиката.
(8) Ангажимент на ВиК оператора, съответно на лицето по 
чл. 48, е изграждането и поддържането на система за дистанционно отчитане на водомерите по ал. 3 и на водомерите по ал. 4, инсталирани от същия ВиК оператор, съответно от лицето по чл. 48.
(9) В срок 8 месеца след влизането в сила на този закон инсталираните водомери по ал. 7, които са със затворен протокол за отчитане на данни, се преустройват така, че да имат отворен протокол за отчитане на данни. При невъзможност за преустройство данните от отчетите на уредите следва да се предоставят по реда на ал. 10 по предварително съгласуван график между страните.
(10) ВиК операторите, лицата по чл. 48 от този закон, лицата по чл. 139б, ал. 1 от Закона за енергетиката, доставчикът по чл. 149а, ал. 1 от Закона за енергетиката, топлопреносните предприятия и лицата, извършващи отчет на данните от индивидуалните водомери на потребителите/клиентите, предоставят помежду си безвъзмездно данните за отчетените от тях по дистанционен път показания на индивидуалните водомери за студена и топла вода при техническа невъзможност за отчет на данните от водомерите от отсрещната страна. Предаването на данните се извършва по предварително съгласуван график между страните или в срок до 5 работни дни от писменото им поискване.
§ 11. (1) Сключените до влизането в сила на този закон концесионни договори за възлагане на дейности по стопанисване, поддържане и експлоатация на ВиК системи и предоставяне на ВиК услуги, за които е изпълнено условието на чл. 4 и чл. 5, ал. 2, продължават действието си до прекратяването им. Промяната в собствеността върху водностопански системи и съоръжения, предоставени на концесия, не засяга предоставените по отношение на тези обекти права и задължения на концесионерите и концедентите. При промяна в правата на собственост върху водностопански системи и съоръжения, предоставени на концесия, концедентът продължава да изпълнява от името на новия собственик правата и задълженията по концесионния договор до прекратяването му.
(2) Функциите на асоциация по ВиК за управлението на ВиК системите и съоръженията, предназначени за водоснабдяването на Столичната община, независимо от собствеността и териториите, в които са разположени или през които преминават, се осъществяват от общинския съвет на Столичната община.
(3) Концедентите по сключени до влизането в сила на този закон концесионни договори за възлагане на дейности по управление, поддържане и експлоатация на ВиК системи и предоставяне на ВиК услуги, за които с влизането в сила на Закона за водоснабдяването и канализацията не са изпълнени условията на чл. 4 и чл. 5, ал. 2, предприемат действия за изпълнение на дейностите по стопанисване, поддържане и експлоатация на ВиК системите и за предоставяне на ВиК услугите в съответствие с разпоредбите на Закона за водоснабдяването и канализацията в 3-месечен срок от влизането му в сила.
§ 12. (1) Действията по § 9, ал. 8 – 11 от Преходните и заключителните разпоредби на Закона за изменение и допълнение на Закона за водите (обн., ДВ, бр. 103 от 2013 г.; изм. и доп., бр. 58 от 
2015 г.) се довършват по реда на Закона за водите.
(2) При установяване на фактически грешки, свързани с определяне на собствеността върху ВиК системи или части от тях - публична собственост, предоставени  на ВиК оператор с договора по 
чл. 51, решението за промяна на собствеността се приема от органа по чл. 14, ал. 1, т. 1.
§ 13. Незавършените към влизането в сила на този закон производства по отменения Закон за регулиране на водоснабдителните и канализационните услуги и по отменената глава 11а от Закона за водите се довършват по реда на този закон.
§ 14. (1) Подзаконовите нормативни актове по прилагането на закона се издават в 9-месечен срок от влизането в сила на закона, с изключение на наредбите по чл. 80, ал. 7 и чл. 85, ал. 2, които се издават в 6-месечен срок от влизането в сила на закона.
(2) Подзаконовите нормативни актове, издадени до влизането в сила на този закон, запазват действието си и се прилагат до издаването на съответните актове по ал. 1, доколкото не му противоречат.
§ 15. (1) ВиК операторите и лицата по чл. 48 изготвят първата оценка и мерки за управление на риска по чл. 81, ал. 5 до 31 октомври 2028 г. Оценката на риска се преразглежда през редовни интервали от време, които не надхвърлят шест години, и при необходимост се актуализират.
(2) ВиК операторите изготвят първата оценка на риска и мерки за управление на риска по чл. 81, ал. 7 до 31 декември 2030 г. Оценката на риска се преразглежда през редовни интервали от време, които не надхвърлят шест години, и при необходимост се актуализират.
§ 16. В Закона за водите (обн., ДВ, бр. 67 от 1999 г.; изм. и доп., бр. 81 от 2000 г., бр. 34, 41 и 108 от 2001 г., бр. 47, 74 и 91 от 2002 г., 
бр. 42, 69, 84 и 107 от 2003 г., бр. 6 и 70 от 2004 г., бр. 18, 77 и 94 от 
2005 г., бр. 29, 30, 36 и 65 от 2006 г.; попр., бр. 66 от 2006 г.; изм. и доп., бр. 105 и 108 от 2006 г., бр. 22 и 59 от 2007 г., бр. 36, 52 и 70 от 2008 г., бр. 12, 32, 35, 47, 82, 93, 95 и 103 от 2009 г., бр. 61 и 98 от 2010 г., бр. 19, 28, 35 и 80 от 2011 г., бр. 45, 77 и 82 от 2012 г., бр. 66 и 103 от 2013 г., 
бр. 26, 49, 53 и 98 от 2014 г., бр. 12, 14, 17, 58, 61, 95 и 101 от 2015 г., 
бр. 15, 51, 52 и 95 от 2016 г.; бр. 12, 58 и 96 от 2017 г., бр. 55, 77, 98 и 103 от 2018 г., бр. 17, 25 и 61 от 2019 г., бр. 21, 44 и 52 от 2020 г., бр. 13 и 17 от 2021 г., бр. 20, 96 и 102 от 2022 г., бр. 66, 86 и 102 от 2023 г. и бр. 41 и 79 от 2024 г.) се правят следните изменения и допълнения:
1. В чл. 1 се създава ал. 2:
„(2) Собствеността, управлението и експлоатацията на водоснабдителните и канализационните системи, изискванията към водоснабдителните и канализационните услуги (ВиК услуги), тяхното регулиране и контрол се уреждат с отделен закон.“
2. Член 10а се отменя.
3. Член 10б се изменя така:
„Чл. 10б. Министърът на регионалното развитие и благоустройството осъществява държавната политика в отрасъла водоснабдяване и канализация на национално ниво съгласно този закон и Закона за водоснабдяването и канализацията.“
4. В чл. 10в:
а) в ал. 1:
аа) в т. 1 думите „Стратегията за развитие и управление на водоснабдяването и канализацията“ се заличават; 
бб) точки 2 - 7 се отменят;
б) в ал. 2:
аа) в т. 1 накрая думите „и 2“ се заличават;
бб) точки 4 и 5 се отменят.
5. В чл. 13, ал. 1:
а) точка 5 се изменя така: 
„5. водоснабдителните и канализационните системи, определени по Закона за водоснабдяването и канализацията;“
б) точки 6 и 7 се отменят.
6. Член 15а се отменя.
7. В чл. 19, ал. 1, т. 4:
а) буква „а“ се изменя така: 
„а) водоснабдителните системи, определени по Закона за водоснабдяването и канализацията;“
б) буква „б“ се изменя така:
„б) канализационните системи, определени по Закона за водоснабдяването и канализацията;“.
8. В чл. 22 ал. 2 се изменя така:
„(2) Частна общинска собственост са и сградните водопроводни инсталации, и площадковите водопроводни мрежи и съоръжения, и сградните канализационни инсталации, и площадковите канализационните мрежи и съоръжения в имотите - собственост на общината, определени по Закона за водоснабдяването и канализацията.“
9. В чл. 24:
а) точка 7 се изменя така:
„7. съоръженията за предотвратяване и ликвидиране на последиците от вредното въздействие на водите в съответния имот;“
б) точка 8 се изменя така:
„8. водоснабдителните и канализационните системи, определени по Закона за водоснабдяването и канализацията;“
в) точки 9 и 10 се отменят.
10. В чл. 30, ал. 2 след съюза „и“ пред думите „общинска собственост“ се добавя „публична“.
11. В чл. 33, ал. 4 съюзът „и“ се заменя с „или“ и накрая се добавя „за наложените ограничения на собствеността в обществена полза“.
12. В чл. 46а, ал. 3 думите „регистриран по реда на Закона за регулиране на водоснабдителните и канализационните услуги оператор ВиК“ се заменят с „ВиК оператор съгласно Закона за водоснабдяването и канализацията“.
13. В чл. 48 навсякъде в ал. 2 и 4 думите „чл. 2 от Закона за регулиране на водоснабдителните и канализационните услуги“ се заменят със „Закона за водоснабдяването и канализацията“.
14. В чл. 104 се създава ал. 3:
„(3) Сервитутите във връзка с изграждането на водоснабдителни и канализационни проводи (мрежи) и съоръжения – публична собственост на държавата и общините, се определят по реда на Закона за водоснабдяването и канализацията.“
15. В чл. 112 се създава ал. 5:
„(5) За изграждане на ВиК системи се прилага Законът за водоснабдяването и канализацията.“
16. В чл. 119, ал. 3 думите „чл. 2, ал. 1 от Закона за регулиране на водоснабдителните и канализационните услуги“ се заменят със „Закона за водоснабдяването и канализацията“.
17. Член 125а се отменя.
18. В чл. 193 думите „Закона за регулиране на водоснабдителните и канализационните услуги, при спазване на изискванията на този закон“ се заменят със „Закона за водоснабдяването и канализацията“.
19. Глава единадесета „а“ „Управление, планиране и изграждане на ВиК системи. Предоставяне на ВиК услуги. Единна информационна система за ВиК услуги. Регистриране на асоциации по ВиК и на ВиК оператори“ с чл. 198а – 198х се отменя.
20. В § 1 от Допълнителните разпоредби:
а) точки 32, 33, 82, 83, 85 и 86 се заличават;
б) точка 94 се изменя така:
„94. „язовир“ е водностопанска система, включваща водния обект до най-високо водно ниво, язовирната стена, съоръженията и събирателните деривации, както и земята, върху която са изградени;“.
§ 17. В Закона за устройство на територията (обн., ДВ, бр. 1 от 2001 г.; изм. и доп., бр. 41 и 111 от 2001 г., бр. 43 от 2002 г., бр. 20, 65 и 107 от 2003 г., бр. 36 и 65 от 2004 г., бр. 28, 76, 77, 88, 94, 95, 103 и 105 от 
2005 г., бр. 29, 30, 34, 37, 65, 76, 79, 80, 82, 106 и 108 от 2006 г., бр. 41, 53 и 61 от 2007 г., бр. 33, 43, 54, 69, 98 и 102 от 2008 г., бр. 6, 17, 19, 80, 92 и 93 от 2009 г., бр. 15, 41, 50, 54 и 87 от 2010 г., бр. 19, 35, 54 и 80 от 
2011 г., бр. 29, 32, 38, 45, 47, 53, 77, 82 и 99 от 2012 г., бр. 15, 24, 27, 28, 66 и 109 от 2013 г., бр. 49, 53, 98 и 105 от 2014 г., бр. 35, 61, 62, 79 и 101 от 2015 г., бр. 15 и 51 от 2016 г., бр. 13, 63, 92, 96 и 103 от 2017 г., бр. 21, 28, 55 и 108 от 2018 г., бр. 1, 24, 25, 41, 44, 62 и 101 от 2019 г., бр. 17, 21, 60 и 62; Решение № 14 от 2020 г. на Конституционния съд - бр. 92 от 2020 г.; изм. и доп., бр. 104 и 107 от 2020 г., бр. 16, 20 и 21; Решение 
№ 17 от 2021 г. на Конституционния съд на - бр. 94 от 2021 г.; изм. и доп., бр. 42 от 2022 г., бр. 6 и 86 от 2023 г. и бр. 35 и 47 от 2025 г.) се правят следните изменения и допълнения:
1. В чл. 67:
а) алинея 1 се изменя така:
„(1) Подземни и надземни общи мрежи и съоръжения на техническата инфраструктура се проектират и изграждат в общински и държавни поземлени имоти.“;
б) създава се нова ал. 2:
„(2) Когато няма друга техническа възможност, обектите по ал. 1 се проектират и изграждат в поземлени имоти - собственост на физически и юридически лица, въз основа на влезли в сила подробни устройствени планове. Строителството на тези обекти се извършва след изкупуване при условията на чл. 199 или отчуждаване при условията на чл. 205 на засегнатите имоти, а в случаите по чл. 36, ал. 1 и чл. 41, ал. 2 от Закона за водоснабдяването и канализацията и чл. 64, ал. 4 от Закона за енергетиката – след платено еднократно обезщетение на собствениците на засегнатите имоти.“;
в) досегашната ал. 2 става ал. 3.
2. В чл. 83:
а) алинея 1 се изменя така:
„(1) Разположението на водопроводните и канализационните мрежи и съоръжения се определя с общите и подробните устройствени планове и съответните специализирани схеми към тях и с плановете за вертикално планиране при съобразяване с регионалните генерални планове за водоснабдяване и канализация по чл. 27, ал. 1 от Закона за водоснабдяването и канализацията.“;
б) алинеи 4 - 8 се отменят.
3. Членове 83а и 83б се отменят.
4. Член 84 се изменя така:
„Чл. 84. Присъединяването на недвижимите имоти и потребителите на вода към водопроводните и канализационните мрежи се извършва при спазване на разпоредбите на Закона за водоснабдяването и канализацията.“
5. В чл. 140а:
а) в ал. 4 думите „по чл. 84, ал. 3 от този закон“ се заменят с „по чл. 59, ал. 5 от Закона за водоснабдяването и канализацията”;
б) в ал. 8 думите „по чл. 84, ал. 3 от този закон“ се заменят с „по чл. 59, ал. 5 от Закона за водоснабдяването и канализацията”.
6. В чл. 182, ал. 2 думите „лицата по чл. 83, ал. 6“ се заменят с „лицата по чл. 36, ал. 1 от Закона за водоснабдяването и канализацията”.
7. В § 5 от Допълнителните разпоредби се създава т. 32а:
„32а. „Експлоатационни дружества“ са организациите - операторите, които предоставят обществени услуги чрез експлоатация на общи мрежи и съоръжения на техническата инфраструктура (водопроводи, канализации, електрически, топлоснабдителни, газоснабдителни мрежи, електронна съобщителна инфраструктура и др.) и чрез които предоставят комунални услуги по доставката на електрическа енергия, топлинна енергия, природен газ, електронни съобщения, вода за промишлени и питейно-битови цели и отвеждане и пречистване на отпадъчни води като услуги в обществен интерес.“
8. Параграф 23 от Преходните и заключителните разпоредби на Закона за изменение и допълнение на Закона за устройство на територията (ДВ, бр. 1 от 2019 г.) се отменя.
§ 18. В Закона за общинската собственост (обн., ДВ, бр. 44 от 1996 г.; изм. и доп., бр. 104 от 1996 г., бр. 55 от 1997 г., бр. 22 и 93 от 1998 г., бр. 23, 56, 64, 67, 69 и 96 от 1999 г., бр. 26 от 2000 г., бр. 34 от 2001 г., бр. 120 от 2002 г., бр. 101 от 2004 г., бр. 29, 30 и 36 от 2006 г., 
бр. 59, 63 и 92 от 2007 г., бр. 54, 70 и 100 от 2008 г., бр. 10, 17, 19 и 41 от 2009 г., бр. 87 от 2010 г., бр. 15 и 19 от 2011 г., бр. 45 и 91 от 2012 г., 
бр. 15 от 2013 г.; Решение № 6 на Конституционния съд от 2013 г. - бр. 65 от 2013 г.; изм. и доп., бр. 66 и 109 от 2013 г., бр. 98 и 105 от 2014 г., 
бр. 13 и 43 от 2016 г., бр. 13 и 96 от 2017 г., бр. 77 от 2018 г., бр. 60, 61 и 94 от 2019 г., бр. 107 от 2020 г. и бр. 16 и 17 от 2021 г.) се правят следните допълнения:
1.	В чл. 53, т. 1 накрая се добавя „освен когато със закон е определено друго“.
2.	В чл. 54 накрая се добавя „освен когато със специален закон е определено друго“.
§ 19. В Закона за енергетиката (обн., ДВ, бр. 107 от 2003 г.; изм. и доп., бр. 18 от 2004 г., бр. 18 и 95 от 2005 г., бр. 30, 65 и 74 от 2006 г., бр. 49, 55 и 59 от 2007 г., бр. 36, 43 и 98 от 2008 г., бр. 35, 41, 42, 82 и 103 от 2009 г., бр. 54 и 97 от 2010 г., бр. 35 и 47 от 2011 г., бр. 38, 54 и 82 от 2012 г., бр. 15, 20, 23, 59 и 66 от 2013 г., бр. 98 от 2014 г., бр. 14, 17, 35, 48 и 56 от 2015 г., бр. 42, 47 и 105 от 2016 г., бр. 51, 58, 102 и 103 от 
2017 г., бр. 7, 38, 57, 64, 77, 83, 91 и 103 от 2018 г., бр. 17 и 41 от 2019 г., бр. 79 от 2019 г., бр. 25, 38 и 57 от 2020 г., бр. 9 и 21 от 2021 г., бр. 8, 9, 99 и 102 от 2022 г., бр. 11, 82, 84, 86 и 96 от 2023 г., бр.16, 27 и 39 от 
2024 г. и бр. 26, 44 и 47 от 2025 г.) се правят следните изменения:
1.	В чл. 22, ал. 1:
а) в т. 1 думите „и на потребители срещу ВиК оператори, свързани с предмета на регулиране по Закона за регулиране на водоснабдителните и канализационните услуги“ се заличават.
б) в т. 3 думите „както и на ВиК оператори срещу ВиК оператори, свързани с предмета на регулиране по Закона за регулиране на водоснабдителните и канализационните услуги“ се заличават.
2.	В чл. 27, ал. 1, т. 1 думите „и по чл. 8, ал. 1, т. 1 и 3 от Закона за регулиране на водоснабдителните и канализационните услуги“ се заменят с „и по чл. 78, ал. 1 от Закона за водоснабдяването и канализацията“.
3.	В чл. 28:
а) в ал. 1 думите „и по Закона за регулиране на водоснабдителните и канализационните услуги“ се заличават;
б) в ал. 3 думите „и на Закона за регулиране на водоснабдителните и канализационните услуги“ се заличават.
4.	Навсякъде в Закона за енергетиката думите „Закона за регулиране на водоснабдителните и канализационните услуги“ се заменят със „Закона за водоснабдяването и канализацията“.
§ 20. В Закона за публичното предлагане на ценни книжа (обн., ДВ, бр. 114 от 1999 г.; изм. и доп., бр. 63 и 92 от 2000 г., бр. 28, 61, 93 и 101 от 2002 г., бр. 8, 31, 67 и 71 от 2003 г., бр. 37 от 2004 г., бр. 19, 31, 39, 103 и 105 от 2005 г., бр. 30, 33, 34, 59, 63, 80, 84, 86 и 105 от 2006 г., 
бр. 25, 52, 53 и 109 от 2007 г., бр. 67 и 69 от 2008 г., бр. 23, 24, 42 и 93 от 2009 г., бр. 43 и 101 от 2010 г., бр. 57 и 77 от 2011 г., бр. 21 и 94 от 
2012 г., бр. 103 и 109 от 2013 г., бр. 34, 61, 62, 95 и 102 от 2015 г., бр. 33, 42, 62 и 76 от 2016 г., бр. 62, 91 и 95 от 2017 г., бр. 7, 15, 20, 24 и 77 от 2018 г., бр. 17, 83, 94 и 102 от 2019 г., бр. 26, 28 и 64 от 2020 г., бр. 12 и 21 от 2021 г., бр. 16, 25 и 51 от 2022 г., бр. 8, 65 и 84 от 2023 г. и бр. 70 и 72 от 2024 г.), в § 1д, ал. 1 от Допълнителните разпоредби думите „Закона за регулиране на водоснабдителните и канализационните услуги“ се заменят със „Закона за водоснабдяването и канализацията“.
§ 21. В Закона за счетоводството (обн., ДВ, бр. 95 от 2015 г.; изм. и доп., бр. 74, 95 и 97 от 2016 г., бр. 85, 92 и 97 от 2017 г., бр. 15, 22 и 98 от 2018 г., бр. 13, 37 и 96 от 2019 г., бр. 26, 28, 104 и 105 от 2020 г., бр. 19 от 2021 г., бр. 105 от 2023 г., бр. 70, 72 и 79 от 2024 г. и бр. 17 и 26 от 2025 г.), в § 1, т. 22, буква „л“ от Допълнителните разпоредби думите „чл. 2, ал. 1 от Закона за регулиране на водоснабдителните и канализационните услуги“ се заменят със „Закона за водоснабдяването и канализацията“.
§ 22. В Закона за управление на етажната собственост (обн., ДВ, бр. 6 от 2009 г.; изм. и доп., бр. 15 от 2010 г., бр. 8 и 57 от 2011 г., 
бр. 82 от 2012 г., бр. 66 от 2013 г., бр. 98 от 2014 г., бр. 26 и 43 от 2016 г., бр. 88 от 2017 г., бр. 21 и 98 от 2018 г., бр. 17 от 2019 г., бр. 14 от 2021 г., бр. 11 и 82 от 2023 г., бр. 81 от 2024 г. и бр. 49 от 2025 г.) в чл. 2 се правят следните изменения и допълнения:
1.	Създава се нова ал. 2:
„(2) С договора по ал. 1 се урежда и управлението на площадковите водопроводни и канализационни мрежи и съоръжения, изградени в жилищния комплекс от затворен тип.“
2.	Досегашната ал. 2 става ал. 3.
§ 23. В Закона за горите (обн., ДВ, бр. 19 от 2011 г.; изм. и доп., бр. 43 от 2011 г., бр. 38, 60 82 и 102 от 2012 г., бр. 15, 27, 66 и 109 от 
2013 г., бр. 28, 53, 61 и 98 от 2014 г., бр. 60, 79 и 100 от 2015 г., бр. 13, 15, 57, 61 и 95 от 2016 г., бр. 13, 58 и 103 от 2017 г., бр. 17, 77 и 83 от 2018 г., бр. 1 и 17 от 2019 г., бр. 21, 79 и 109 от 2020 г., бр. 21 от 2021 г., бр.102 от 2022 г., бр. 11, 67, 102 и 106 от 2023 г., бр. 67 от 2024 г. и бр. 35 от 
2025 г.) се правят следните изменения и допълнения:
1.	В чл. 61:
а) в ал. 1, т. 1 думите „водопроводи и канализации“ се заменят с „водоснабдителни и канализационни проводи (мрежи) и съоръжения“;
б) алинея 2 се изменя така:
„(2) Сервитут по ал. 1, т. 1 за водоснабдителни и канализационни проводи (мрежи) и съоръжения - публична държавна и публична общинска собственост, се учредява безсрочно.“
2. В чл. 62, ал. 6 се създава т. 3:
„3. водоснабдителни и канализационни проводи (мрежи) и съоръжения, публична държавна и публична общинска собственост.“
§ 24. В Закона за индустриалните паркове (обн., ДВ, бр. 21 от 2021 г.; изм. и доп., бр. 86 от 2023 г. и бр. 41 от 2024 г.), в чл. 36 ал. 1 се изменя така:
„(1) При отсъствие на лице, което предоставя комунални услуги, чрез елементи на вътрешната техническа инфраструктура операторът може:
1. да изпълнява функциите на оператор на затворена електроразпределителна мрежа и/или на оператор на затворена газоразпределителна мрежа по смисъла на Закона за енергетиката;
2. да предоставя ВиК услуги на потребителите на територията на индустриалния парк, като тази дейност не подлежи на регулиране и контрол по реда на Закона за водоснабдяването и канализацията.“
§ 25. Законът влиза в сила в деня на обнародването му в „Държавен вестник“.

Законът е приет от 51-ото Народно събрание на ………..…... 2025 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Наталия Киселова

М  О  Т  И  В  И

към проекта на Закон за водоснабдяването и канализацията

С проекта на Закон за водоснабдяването и канализацията се създава единна уредба, събрана на едно място, която цели да обхване и подобри цялостната нормативна база, регламентираща дейностите в отрасъл водоснабдяване и канализация в Република България.
Настоящият проект на Закон за водоснабдяването и канализацията се подготвя въз основа на законопроекта, изготвен през септември 2022 г. от работна група, сформирана със заповед на министъра на регионалното развитие и благоустройството, като се запазват поставените цели във варианта на законопроект от 2020 г., прецизирани в съответствие с изискванията на Националния план за възстановяване и устойчивост (НПВУ), а именно:
- да се въведе отделяне на регулирането на ВиК услугите в самостоятелен субект;
- да се въведе нова структура на цените на ВиК услугите, базирана на гарантиране на минималните разходи за ползване на системите и потребените услуги;
- да се регламентира ролята на „Българския ВиК холдинг”;
- да се прецизират ролите и функциите на заинтересованите страни;
- да се създадат предпоставки за консолидация при стопанисването, експлоатация на ВиК системите и предоставянето на ВиК услугите.
В допълнение, съгласно т. 208 от Приложение към Решение за изпълнение на Съвета за одобряване на оценката на Плана за възстановяване и устойчивост на България,  със Закона за водоснабдяването и канализацията трябва да се уточнят механизмите за определяне на тарифите и да се гарантира разходно ориентирано ценообразуване за ползването на системите и на услугите, като същевременно се гарантира и финансовата устойчивост на операторите. Със закона трябва да се предвидят условията за консолидиране при предоставянето на водоснабдителни и канализационни услуги и да се въведат еднакви условия за цялата държава по отношение на критериите за качество и ефективност на услугите, които трябва да бъдат изпълнени от ВиК операторите в определените в закона срокове. Качеството на водоснабдителните и канализационните услуги трябва да се наблюдава от независим регулатор, чиито роли и отговорности се определят в закона.
Законопроектът е част от мерките, включени в Програмата за управление на Република България за периода 2025 г.-2029 г., приета с Решение № 91 на Министерския съвет от 2025 г., раздел „Регионално развитие и благоустройство”, Приоритет - Провеждане на политики за повишаване на благосъстоянието, намаляване на социалните неравенства, ефективна подкрепа за уязвимите групи като елементи на демографската политика и балансираното регионално развитие, с цел устойчиво развитие на отрасъл Водоснабдяване и канализация, при съответствие с мярка 208 от Реформа К9.Р2 „Продължаване на реформата във водния сектор“.
Взети са под внимание всички относими коментари и становища, постъпили при обществените обсъждания, проведени в периодите 30.11.2022 г. - 14.12.2022 г., 11.04.2023 г. - 11.05.2023 г., 10.06.2024 г. - 10.07.2024 г. и 21.11.2024 г. - 05.12.2024 г., при междуведомственото съгласуване през май 2023 г., декември 
2023 г. и ноември-декември 2024 г., настъпилите промени в отрасъла и нормативната уредба в периода от 2020 г. до настоящия момент, както и коментарите, получени от Европейската комисия по отношение на изпълнение на изискванията към законопроекта, заложени в НПВУ.
В проекта на новия закон са разписани в един акт както правилата и правомощията, свързани с политиките и управлението на отрасъл ВиК, включително планирането и изграждането, така и изискванията към дейностите по стопанисването, поддържането и експлоатацията на ВиК системите и предоставянето на ВиК услуги на потребителите. С цел да не се допуска използване на еднакви термини по отношение на различните елементи на ВиК системите се уеднаквява понятийният апарат. Въведени са на законово ниво изисквания на европейските директиви в областта на питейните и отпадъчните води.
Уредбата на законопроекта е систематизирана в тринадесет глави, в част от които са предвидени раздели с цел обособяване и по-добра организация на материята.
В глава първа „Общи положения“ са изведени основните акценти на уредбата, като е посочена целта на проекта на закон за устойчиво развитие на отрасъл Водоснабдяване и канализация:
1.	Опазване здравето на населението.
2.	Съхраняване и опазване на водата като природен ресурс.
3.	Постигане на съответствие с директивите на Европейския съюз в областта на питейните води, отвеждането и пречистването на отпадъчните води.
4.	Развитието и поддържането на ВиК системите.
При водоснабдителните и канализационните услуги е обективирано спазване на принципите за достъпност, надеждност, сигурност, повишаване на тяхното качество и ефективност, баланс между цените и покупателните възможности на населението, изведен е принципът за приоритетност на осигуряването и доставката на вода за питейно-битови цели.
Законопроектът предвижда обединяването на обособените територии, а именно - същите да съвпаднат с административните области, за повишаване на ефективността чрез икономия от мащаба при управлението на ВиК отрасъла на принципа една област, една асоциация по ВиК, един ВиК оператор.
За целите на управлението, планирането, изграждането, стопанисването, поддържането и експлоатацията на ВиК системите и за предоставянето на ВиК услуги територията на страната се разделя на 28 обособени територии, които съвпадат с административните области съобразно административно-териториалното устройство на страната. За всяка от тези обособени територии управлението се осъществява от асоциация по ВиК, а осигуряването на дейностите и услугите е чрез възлагането им на ВиК оператор. В случаите, в които такова обединение (консолидация) предстои, съответните общини ще бъдат включени в асоциацията по ВиК, общинските активи ще бъдат предоставени за управление на асоциацията и правата на управление ще се упражняват чрез решенията на асоциацията.
Глава втора „Органи и управление“ има основна цел да уреди институционалната рамка на отрасъл ВиК, като разпише основните органи, техните правомощия и сфери на дейност. За да се подчертае независимостта при регулаторния процес, в тази глава не се включва регулаторният орган, а неговите специфични правомощия и компетентности са представени отделно в главата за регулиране на ВиК услугите.
В първия раздел са систематизирани органите, определящи и провеждащи държавната и общинската политика на управление в отрасъл Водоснабдяване и канализация - министърът на регионалното развитие и благоустройството, областните управители, общинските съвети и кметовете на общини.
Регламентирани са правомощията на министъра на регионалното развитие и благоустройството (чл. 10б, ал. 1, т. 6 и ал. 3 от Закона за водите (ЗВ), както и в качеството му на орган, упражняващ правата на държавата в търговските дружества - ВиК оператори, в които държавата е едноличен собственик на капитала, в търговските дружества - ВиК оператори с държавно участие в капитала и в качеството му на едноличен собственик на капитала, на юридическо лице по смисъла на Закона за публичните предприятия, с едноличен собственик на капитала - държавата.
На следващо място, в самостоятелен раздел са разписани основните правила, характеристики и правомощия на особените публични органи за управление на отрасъла, каквито са асоциациите по ВиК, създадени по силата на ЗВ, съответно на този законопроект, аналогично на досегашната уредба на чл. 198в и 198е от ЗВ. За детайлизиране на уредбата е предвидено приемането на правилник за устройството и дейността на асоциациите по ВиК, какъвто е и досегашният подход на чл. 198е, ал. 7 от ЗВ.
В глава трета „Водоснабдителни и канализационни системи“ са уредени собствеността, обхватът и управлението, както и законовите правила за планирането и изграждането на ВиК системите.
Уредено е правото на собственост върху ВиК активите, като изрично са посочени обектите на публичната и частната държавна собственост, публичната и частната общинска собственост и частната собственост на физически и юридически лица. При определянето на обектите на правото на собственост е използван като водещ критерий предназначението им - за трайно задоволяване на обществени потребности от национално значение (за територията на повече от една община) или за задоволяване на обществени потребности от местно значение (за територията само на една община).
В глава трета са включени и разпоредби за законово разрешаване на проблемите, свързани с изграждането на улични водопроводни и канализационни  мрежи за водоснабдяването на  промишлени, курортни и вилни зони на населените места, както и в границите на селищни образувания.
Глава четвърта „Водоснабдителни и канализационни услуги“ съдържа основната уредба на ВиК дейностите, свързани със стопанисването, поддържането и експлоатацията на ВиК системите и  предоставянето на ВиК услугите.
В глава четвърта в отделен раздел се регламентира упражняването правата на държавата във ВиК операторите с държавно участие в капитала от министъра на регионалното развитие и благоустройството или от юридическо лице по смисъла на Закона за публичните предприятия, с едноличен собственик на капитала - държавата, представлявана от министъра на регионалното развитие и благоустройството.
Предвидено е възлагането на дейностите по стопанисване, поддържане и експлоатация на публичната ВиК инфраструктура и предоставянето на ВиК услугите от ВиК оператори да се извършва по реда на специалния закон чрез сключване на договори между публичните собственици чрез асоциацията по ВиК и ВиК оператора.
Изискванията за сключването, съдържанието, измененията и прекратяването на договорите с ВиК операторите, определянето на максимално допустим законов срок за тяхното действие и свързаните с това правила са обособени в отделен раздел. Що се отнася до срока на сега действащите договори е предвидена възможност за удължаване на техния срок. По отношение на възлагането и изпълнението на дейностите по стопанисване, поддържане и експлоатация на ВиК системите от ВиК операторите досегашният подход е запазен, но е осъвременен и подобрен.
В глава пета „Регулиране на водоснабдителните и канализационните услуги“ е предвидено регулаторната дейност на ВиК услугите по новия ЗВиК да продължи да се осъществява от КЕВР като единен мултиотраслов регулаторен орган, който функционира в отделни и независими специализирани състави за съответния отрасъл – състав „Енергетика“ и състав „ВиК“. В закона са уредени специфичните правомощия на КЕВР при осъществяване на регулаторната дейност, която освен регулиране качеството на ВиК услугите, следва да одобрява бизнес плановете на ВиК операторите и да утвърждава цените им. Регламентирани са принципите при осъществяване на тази дейност, както и изискванията за публичност и прозрачност на процедурите. По отношение на структурата, статута, финансирането, изискванията към членовете на КЕВР, провеждането на заседания и др. общи за регулаторната дейност на КЕВР въпроси остава приложима уредбата по Закона за енергетиката (ЗЕ).
В глава пета, в отделни раздели е определен и редът, по който ще се осъществява регулирането на качеството на ВиК услугите и регулирането на цените им. Конкретно по отношение на качеството са определени еднакви условия и изисквания за качеството на ВиК услугите чрез основни показатели за качество и ефективност, групирани по видове услуги. Редът за отчитане и контрол на показателите за качество се определя с наредба, приета от Министерския съвет по предложение на комисията. В раздела за качеството е нормативно залегнало и изискването за разработване от страна на ВиК операторите на бизнес планове за срок 5 години, които регулаторният орган следва да одобрява. В бизнес плановете си ВиК операторите следва да оценят и анализират риска, като по отношение на водоснабдителните системи тази оценка въвежда на законово ниво изискванията на Директива (ЕС) 2020/2184 на Европейския парламент и на Съвета от 16 Декември 2020 година относно качеството на водата, предназначена за консумация от човека.
В рамките на раздела за регулиране на цените на ВиК услугите са посочени основните методи, по които ще се осъществява регулирането на цените – „Норма на възвръщаемост на капитала“ („разходи плюс“) или „Горна граница на цени“ или „Горна граница на приходи“. Предвидена е двукомпонентна структура на цените, която включва цена за достъп до услугите по видове и цена на услугите по видове. Регламентирано е комисията да определя социална поносимост на цената на ВиК услугите за съответната административна област, както и целева норма на възвращаемост. Мотивите за ползване на медианен доход от изследването SILC за определяне на социална поносимост на цената на ВиК услугите, изложени от Националния статистически институт, са, както следва:
1. С Регламент № 1700 от 2019 г. на Европейския парламент и на Съвета (Регламента) се определя обща рамка за европейската статистика за лицата и домакинствата, основана на индивидуални данни, събрани чрез извадки. Изследването „Статистика на доходите и условията на живот (SILC)“ е част от изследванията, включени в Регламента, и се отнася до събирането на съпоставима и актуална информация за моментното състояние и динамиката на доходите, както и за нивото и структурата на бедността и социалното изключване на национално и европейско ниво. Медианният доход е основа за изчисляване на линия на бедност за страната по единна европейска методология. Линията на бедност се пресмята като процент от медианния еквивалентен разполагаем доход. Обикновено се прилага линия на бедност в размер на 60% от еквивалентния медианен разполагаем доход. Линията на бедност по области се публикува на страницата на НСИ със съответните индикатори за бедност - брой и относителен дял на бедните по пол, възрастови групи, тип на домакинството и други.
2. Имайки предвид целите, за които се използва информацията за доходите на домакинствата, най-близкият показател е линията на бедност и съответно медианният доход, от който тя се изчислява.
По отношение на ценообразуването следва да бъде спазен принципът на единна цена на услугите по видове услуги на обособена територия, като правилата за формирането на цените, отразяващи структурата на разходите, редът за внасяне на предложенията за цените и за утвърждаването им, както и редът за предоставяне на информация се определят с наредба, приета от Министерския съвет по предложение на комисията.
В последния раздел на глава пета - „Общи условия за предоставяне на ВиК услугите на потребителите“, са посочени законовите изисквания към общите условия за предоставяне на ВиК услуги на потребителите и обхватът на задължителното им съдържание, включително организацията на административното обслужване на потребителите. В законопроекта е предвидено общите условия да се разработват от ВиК операторите и да се одобряват от комисията, условията и редът за което се регламентират в наредбата, издадена от комисията.
В глава шеста „Контрол“ са разписани контролните правомощия на регулаторния орган, на асоциациите по ВиК, както и изискването ВиК операторите да упражняват постоянен вътрешен контрол върху изпълнението на бизнес плановете си.
Глава седма „Финансиране“ урежда въпросите за финансирането на отрасъл ВиК, като основни възможности за това извън финансирането през цените на ВиК услугите са средства от държавния бюджет, общинските бюджети, от публично предприятие по смисъла на Закона за публичните предприятия, с едноличен собственик на капитала - държавата, представлявана от министъра на регионалното развитие и благоустройството, и средства от Европейските фондове и програми.
В глава осма „Информационни системи за ВиК услуги и ВиК инфраструктура“ е уредбата на Единната информационна система за ВиК услугите и на Регистъра на асоциациите по ВиК и на ВиК операторите, които целят осигуряването на публичност и прозрачност при осъществяване на дейността по предоставяне на ВиК услуги. За тяхното създаване и поддържане отговаря Министерството на регионалното развитие и благоустройството. Специализираната информационната система за ВиК инфраструктурата е част от Информационната система по чл. 176, ал. 1, т. 2 от Закона за водите.
Глава девета „Намаляване на общите загуби на вода“ въвежда в законодателството изискванията на Директива 
(ЕС) 2020/2184 на Европейския парламент и на Съвета от 
16 декември 2020 година относно качеството на водата, предназначена за консумация от човека, за подобряване на контрола на течовете и планиране и изпълнение на мерки за намаляването им, като регламентира задълженията на ВиК операторите, комисията и Министерството на регионалното развитие и благоустройството.
Глава десета „Индивидуални и други подходящи системи за отвеждане и пречистване на отпадъчни води“ въвежда в законодателството възможността за използване на индивидуални системи съгласно член 3 от Директива 91/271/ЕИО на Съвета от 
21 май 1991 г. за пречистване на градските отпадъчни води 
(ОВ, L 135, 30.05.1991 г.) като алтернативно решение на централизираните системи за събиране на отпадъчните води.
В глава единадесета „Защита на водоснабдителната и канализационната инфраструктура при бедствия. Управление на водоснабдителните и канализационните системи в условията на промени в климата“ са регламентирани различен тип превантивни действия в случай на необходимост и бедствено положение.
В глава дванадесета „Отговорност на потребителите и ред за решаване на спорове“ са регламентирани задълженията на потребителите за заплащане на предоставените им ВиК услуги, за опазване на ВиК системите, както и редът за решаване на спорове.
Глава тринадесета „Административнонаказателна отговорност“ извежда процедурите за осъществяване на административнонаказателна отговорност, както и редът за решаване на спорове.
В Допълнителните разпоредби на законопроекта са предложени легални дефиниции на понятията, ползвани в него, с цел осигуряване на неговото правилно разбиране, тълкуване и прилагане.
С Преходните и заключителните разпоредби са предложени промени в закони, засегнати от този законопроект, с оглед на постигане на синхрон, непротиворечивост и свързаност на уредбите, сред които е отмяната на Закона за регулиране на водоснабдителните и канализационните услуги, съществени промени в Закона за водите чрез отпадането на редица разпоредби, включително на цялата глава единадесета „а” от същия, редактирането и позоваването към новия закон в случаите на препратки, както и промени с правно-технически характер в други свързани закони.
Предложени са необходимите изменения в Закона за устройство на територията, Закона за общинската собственост, Закона за управление на етажната собственост, Закона за горите, Закона за енергетиката и др.
В проекта на Закон за ВиК е предвидено детайлизирането на законовата уредба да се осъществи с редица подзаконови нормативни актове.
В проекта за закон не се предвижда приемането на правилник за прилагането му.
Законопроектът е в съответствие с правото на Европейския съюз, тъй като отговаря на приложимите директиви към урежданата материя, чиито изисквания са транспонирани вече в националното законодателство и при неговото изготвяне това изцяло е съобразено. 
На основание чл. 26, ал. 3 и 4 от Закона за нормативните актове проектът на Закон за водоснабдяването и канализацията заедно с доклада, мотивите към него, цялостната предварителна оценка на въздействието и становището на дирекция „Модернизация на администрацията“ на Министерския съвет е публикуван за обществено обсъждане на интернет страницата на МРРБ и на Портала за обществени консултации в периодите 30.11.2022 г. - 14.12.2022 г., 11.04.2023 г. - 11.05.2023 г., 
10.06.2024 г. - 10.07.2024 г. и 21.11.2024 г. - 05.12.2024 г. Проведени са консултации с Европейската комисия по отношение на съответствие на разпоредбите с изискванията към законопроекта, въведени с НПВУ, в резултат на които проектът на Закон за водоснабдяването и канализацията е съгласуван от Комисията.
Предложеният проект на акт не води до въздействие върху държавния бюджет, поради което към документите за Министерството на финансите е приложена финансова обосновка по Приложение № 2.2. към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

МИНИСТЪР-ПРЕДСЕДАТЕЛ: